
Sammendrag
Sosialantropologisk institutt er i alvorlig økonomisk ubalanse på grunn av et misforhold mellom kostnadsnivå knyttet til fast vitenskapelig bemanning og instituttets inntektsgrunnlag. Rapporten analyserer utfordringsbildet og drøfter hvilke blant ulike strukturelle modeller som vil kunne sikre en best mulig ramme for sosialantropologi som forsknings- og undervisningsdisiplin ved UiO fremover. Arbeidsgruppen anbefaler ikke nedlegging eller oppskalering, og heller ikke en løsning med fellesadministrasjon. Tilbake står to modeller, som begge vil bevare sosialantropologi som akademisk disiplin uten å belaste fakultetet økonomisk ut over det som er forutsatt i inneværende langtidsplan. Den ene modellen innebærer gjennomføring av vedtatt langtidsplan, som innebærer en betydelig reduksjon i bemanning i kommende år. Forutsatt midlertidig fritak fra ansettelse i målstillinger, vil denne modellen bringe instituttet i økonomisk balanse innenfor planperioden. Den andre modellen er sammenslåing med en annen grunnenhet. Arbeidsgruppen deler seg i to i synet på hvordan disse to modellene bør kombineres. Medlemmene Kolshus, Gakkestad og Herstad mener dagens langtidsplan og SAIs utviklingsarbeid bør få virke i ca. fire år før det tas stilling til om og hvordan en fusjonsmodell bør utredes. Medlemmene Askim, Kjos, Monsen, Nielsen og Waaktaar mener at fakultetet bør utrede en fusjonsmodell og sammenslåingsalternativer parallelt med at dagens langtidsplan og SAIs pågående utviklingsarbeid får virke.

[bookmark: _Toc231998982]Innledning
Dekanen nedsatte 16.2.2026 en arbeidsgruppe for å gjennomføre en helhetlig vurdering av Sosialantropologisk institutt (SAI) sin økonomiske, faglige og organisatoriske situasjon. Instituttet hadde ved utgangen av 2025 et betydelig merforbruk, og prognosene for 2026 viser ytterligere underskudd. Dette utløste behov for en grundig vurdering av hvilke forhold som har bidratt til utviklingen, og hvilke handlingsrom instituttet faktisk har i årene som kommer.
Arbeidsgruppen ble bedt om å gå gjennom den økonomiske utviklingen de siste fem til syv årene, identifisere årsakene til merforbruket og vurdere virkningen av tiltak som allerede er gjennomført. Arbeidsgruppen skulle identifisere mulige synergier, samarbeidsmuligheter og organisatoriske tilpasninger som kan være aktuelle for instituttet på kort og lang sikt. Og gruppen skulle utarbeide økonomiske framskrivinger basert på to scenarier: videreføring av dagens aktivitetsnivå med og uten fritak fra måltallet for rekrutteringsstillinger. 
Arbeidsgruppen har lagt til grunn at sosialantropologi skal bestå som forsknings- og undervisningsdisiplin ved SV-fakultetet og UiO. Noe nedleggingsalternativ blir altså ikke diskutert. Det som har satt SAIs fremtid på dagsorden, er instituttets økonomiske situasjon og langtidsplan, ikke at det har vært reist tvil ved kvalitet og relevans ved forskningen eller undervisningen ved SAI. 
Arbeidsgruppen har bestått av følgende medlemmer: Jostein Askim, professor, Institutt for statsvitenskap (leder), Thorgeir Kolshus, instituttleder, Sosialantropologisk institutt, Trine Waaktaar, professor, Psykologisk institutt, Bård Kjos, fakultetsdirektør, Det utdanningsvitenskapelige fakultet, Ingalill Herstad, tillitsvalgt, SV-fakultetet, Mari Gakkestad, lokalt hovedverneombud, SV-fakultetet, Reidunn Nielsen, seniorrådgiver og Jannicke Monsen, HR-leder, begge ved fakultetsadministrasjonen, SV-fakultetet. Askim, Nielsen og Monsen har dannet sekretariat for utvalget. 
Arbeidsgruppen har avholdt møter 20. mars, 16. april, 6. mai og 28. mai 2026. 
[bookmark: _Toc231998983]Kort om Sosialantropologisk institutt og fagstrategiske vurderinger
Sosialantropologisk institutt ble etablert som institutt ved det Samfunnsvitenskapelige fakultet, UiO i 1964. Instituttet het etnografi frem til utpå 1970-tallet. Forløperen var det etnografiske og antropologiske miljøet ved Etnografisk museum, opprettet i 1857. 
Ved utgangen av 2025 hadde SAI 33 årsverk – syv administrative (inkl. instituttleder), åtte rekrutteringsstillinger og 18 undervisnings- og forskerstillinger, hvorav 1,7 årsverk midlertidig tilsatt. Instituttet tilbyr BA- og MA-programmer i sosialantropologi og har ansvar for studieretningen sosialantropologi i SV-fakultetets doktorgradsprogram. Opptaksrammene har gjennom lang tid vært om lag 90 på BA og 50 på MA per år. 
Historisk har SAI hatt som ambisjon å dekke alle felt av sosialantropologien og ha en så bred dekning som mulig av verdens kulturelle mangfold. I tillegg til sine spesialiseringsområder er de ansatte forventet å være generalister, dvs. at de skal kunne veilede og undervise i temaer som ikke inngår i deres egen forskning. 
I antropologien i sin allmennhet, og norsk antropologi i særdeleshet, har det ikke vært tradisjon for å inngå i større forskningsgrupper. Snarere har idealet vært at den enkelte forsker er alene om alle deler av forskningsprosessen. SAIs mest innflytelsesrike forskere internasjonalt, som Fredrik Barth, Unni Wikan, Signe Howell og Thomas Hylland Eriksen, delte alle i større eller mindre grad dette synet. 
Det aller første samarbeidsprosjektet av noe omfang oppstod i forbindelse med OL på Lillehammer. Deretter tok det seks år før det kom nye initiativ som involverte flere av SAIs forskere. Satsingen i forlengelsen av anbefalingene i den nasjonale fagevalueringen i 2010 avstedkom prosjektet Anthropos and the material, som omfattet cirka en tredjedel av de fast vitenskapelig ansatte ved SAI, i tillegg til antropologer fra UiB og NTNU. Økologi- og “more-than-human"-etnografi ble således et tematisk hovedområde for en rekke av de involverte. Det var dette miljøet som var springbrett for en SFF-søknad i 2022, som nådde frem til siste runde, men ikke fikk støtte. Da hadde prosjektet blitt utformet slik at det også tok opp i seg det som kan sies å være den andre tematiske hovedaksen ved SAI, politisk økonomi, som dels hadde vokst ut av Thomas Hylland Eriksens ERC AdG Overheating. 
Erfaringene fra SFF-prosessen og andre styrte forskningsgruppedannelser har vært blandede. Dagens struktur er derfor i all hovedsak basert på samarbeid som oppstår gjennom søknadsutvikling og gjennomføring av eksternt finansierte prosjekter, supplert med forsiktig oppmuntring i forbindelse med strategiske satsingsområder. 
Publiseringsstrukturen har sett en viss dreining mot samforfatterskap, men fortsatt er den eneforfattede monografien og hovedsakelig eneforfattede artikler en forutsetning for å bli vurdert som ansettbar. 
I den nyeste tilgjengelige samfunnsvitenskapelige evalueringen fra Norges forskningsråd, SAMEVAL 2018, beskrev «Panel 5 – Social Anthropology» disiplinen sosialantropologi som «et av de virkelige lyspunktene i norsk samfunnsvitenskap» (s. 9) og de disiplinære instituttene på UiO og UiB som de sterkeste sosialantropologiske forskningsmiljøene i landet. Den vitenskapelige kvaliteten til SAI ble vurdert som «excellent», score 5 (s. 97). SAI har også gjort det godt i internasjonale rangeringer. 2026-utgaven av QS World University Rankings, som kombinerer vitenskapelig produksjon med omdømmemålinger, rangerer SAI som nr. 38 i verden innen sosialantropologi. Det gjør antropologi til det høyeste rangerte fagmiljøet ved UiO i noen disiplin, og det eneste som er inne blant de femti beste [footnoteRef:1]. [1:  https://www.topuniversities.com/university-subject-rankings/anthropology?page=1 (besøkt 27.5.2026).] 

[bookmark: _Toc231998984]Fagstrategiske vurderinger
Arbeidsgruppen har ikke grunnlag for kunne foreta noen uavhengig vurdering av de hvilke fagstrategiske prioriteringer som er nødvendige for utviklingen av sosialantroplogi som akademisk disiplin ved fakultetet, ved UiO og nasjonalt. En slik fagstrategisk vurdering vil dekkes av en ny runde med SAMEVAL, som er planlagt startet opp i 2027.
Arbeidsgruppen har i stedet valgt å legge til grunn de fagstrategiske omstillingsplaner som SAI selv har utarbeidet for å møte en kritisk økonomisk situasjon og sviktende studenttall. Omstillingen innebærer en dreining fra å være et breddeinstitutt som dekker «alt», til å spisse porteføljen mot globale samfunnsutfordringer som helse og klima og miljø, samt økt arbeidslivsrelevans. Nedenfor følger derfor en punktvis sammenfatning av de planlagte endringene i forsknings- og undervisningstema, basert på foreliggende plandokumenter fra instituttet. 
Forskningsmessige endringer: Fra eneforsker til samarbeid:
Instituttet har gradvis beveget seg bort fra den tradisjonelle antropologiske modellen der hver forsker opererer alene i retning av større, tematisk samlede prosjekter som er attraktive for ekstern finansiering (BOA).
· Tematiske hovedakser: Forskningsmiljøet har i økende grad samlet seg rundt to hovedpilarer: politisk økonomi og økologisk antropologi (miljøforskning og «more-than-human»-etnografi).
· Globale utfordringer: Årsplanen for 2026–2028 slår fast at forskningen skal bidra til å forstå og håndtere kriser knyttet til klimaendringer, naturbevaring og miljøkrise, samt store samfunnsendringer.
· Strategisk søknadsarbeid: Staben skal i større grad produsere søknader rettet mot ERC og Forskningsrådet (FRIPRO), der temaene kobles eksplisitt til «fremragende kvalitet» og relevans for beslutningstakere.
· Teknologisk integrering: Instituttet planlegger å integrere etiske refleksjoner og konstruktiv bruk av kunstig intelligens (KI) i forskningsvirksomheten.

Undervisningsmessige endringer (utdypes i kap. 5):
· Det implementeres et revidert bachelorprogram fra høsten 2026, og masterprogrammet skal evalueres i 2027 for å sikre samfunnsrelevans, høy pedagogisk kvalitet og mest mulig effektiv bruk av ressurser.
· Analyse av samtidsfenomener: Ambisjonen er å gi studentene verktøy til å bruke antropologiske metoder på fenomener i samtiden, slik at de kan bidra med kreativ problemløsning i arbeidslivet.
· Økt arbeidslivsrelevans: Fakultetet har identifisert et behov for å styrke studentenes faglige identitet og kompetanse i møte med arbeidsmarkedet. SAI vil derfor arbeide for å kommunisere tydeligere overfor søkere hva faget kan gi av karrieremuligheter.
· Tverrfaglig samarbeid: Instituttet vil videreføre og følge opp samarbeidet med HF om dobbeltspesialisering i bachelorprogrammet "Språk og samfunn".
· Strategisk bruk av KI: Det skal utvikles en egen strategi for bruk av kunstig intelligens i undervisning og eksamen, inkludert utvikling av nye vurderingsformer.
· Fokus på kjerneområder: Fakultetets strategiske satsingsområder for utdanning inkluderer bærekraft, demokrati, klima og miljø, samt livslang læring, noe som vil prege den fremtidige emneporteføljen
[bookmark: _Toc231998985]Økonomisk utvikling ved Sosialantropologisk institutt 
Avsnittet tar for seg den økonomiske utviklingen ved SAI fra 2018 til 2025, med fokus på den bevilgningsfinansierte virksomheten og årsverksutvikling.
[bookmark: _Toc231998986]Resultatutvikling 2018 - 2025
Arbeidsgruppen har sett på den økonomiske utviklingen ved SAI for perioden 2018–2025 for den bevilgningsfinansierte virksomheten (undervisning, forskning, formidling mv). Denne finansieres av tildelingen fra fakultetet og nettobidrag fra prosjektene (frikjøp og overhead som dekkes av eksternt finansierte prosjekter). Disponible midler skal dekke “ordinær drift”, det vil si lønn til ansatte, timelærere og sensorer, driftskostnader som blant annet kurs, konferanser, reiser og intern drift av instituttet. Instituttet har i perioden også fått noen øremerkede tildelinger fra andre UiO-enheter til konkrete prosjekter.
Til og med 2021 var de årlige kostnadene lavere enn disponible midler og instituttets mindreforbruk økte (jf. figur 3.1). I 2021 var det akkumulerte mindreforbruket 8,7 MNOK. Fra og med 2022 har instituttets kostnader hvert år vært høyere enn disponible midler. Det akkumulerte mindreforbruket fra 2021 var brukt opp i 2024, og i 2025 var instituttets akkumulerte merforbruk på nesten 10 MNOK. 
[image: ]Figur 3.1, Isolert og akkumulert økonomisk resultat, SAI 2018 – 2025
Reduksjon av ubrukte midler (mindreforbruk) har vært i tråd med SV-fakultetet og UiOs oppfordring over flere år. SAIs instituttstyre har handlet i tråd med disse signalene, men tatt det langt. Som beskrevet senere i rapporten, ble det på starten av 2020-tallet foretatt noen prioriteringer, les: ansettelser, som har gitt økonomiske forpliktelser som det har blitt umulig for SAI å bære over tid, i en endret økonomisk instituttvirkelighet. 
Figur 3.2 viser utvikling i SAIs inntekter (tildeling fra fakultetet og tildeling pluss nettobidrag), kostnader og akkumulert resultat for perioden 2018-2025. 
[image: ]Figur 3.2. Resultat, inntekter og kostnader (regnskap), SAI 2018-2025 
Figur 3.2 viser at kostnadene (søylen) hvert år har vært høyere enn tildelingen fra fakultetet (grønn linje), og at instituttet er avhengig av nettobidrag for å dekke sine kostnader. Summeres inntekter og nettobidrag (oransje linje), er disponible midler høyere enn kostnadene i 2018 – 2021, men deretter overstiger kostnadene inntektene hvert år. Ettersom instituttet hadde ubrukte midler, er det først i 2024 instituttet får et akkumulert merforbruk (lilla linje under null).

Her omtales først tildelingen fra fakultetet og deretter nettobidrag fra eksternt finansierte prosjekter. I 2018-2021 hadde instituttet også noen øremerkede tildelinger fra UiO-enheter, men fra 2022 har denne type tildelinger vært lavere.
Tildelingen fra fakultetet er SAIs største inntektskilde. Fakultetstildelingen henger sammen med tildelingen fra universitetet sentralt, som igjen henger sammen med tildelingen fra departementet. Universitetets tildeling øker årlig med pris- og lønnskompensasjon, men samtidig legger departementet inn kutt i bevilgningen (f.eks. ABE-kutt, rammekutt). Fakultetene kan i tillegg få kutt i tildelingen fra UiO for å finansiere ulike sentrale UiO-satsinger. Den årlige økningen i tildelingen er derfor lavere enn pris- og lønnskompensasjonen departementet bruker i sin tildeling til universitetet og lavere enn den generelle prisutviklingen målt med konsumprisindeksen. Signaler fra departementet tyder på at UH-sektoren ikke kan forvente at tildelingene øker i årene framover.
Ett forhold som har redusert tildelingen til instituttene de senere årene er rehabiliteringskostnader. I 2021 måtte SV-fakultetet dekke 30 MNOK av rehabiliteringen av Eilert Sundts hus. Dette ble fordelt på enhetene over tre år (2021-2023) og SAIs andel var til sammen 1,7 MNOK. I fordelingen for 2022 besluttet fakultetet å holde tilbake ytterligere 11 MNOK til rehabiliteringen, og SAIs andel av dette beløpet var 0,7 MNOK. 
Et annet forhold som har redusert tildelingen, er endringer i pensjonsmodellen. I 2022 endret UiO sin pensjonsmodell, noe som medførte en varig reduksjon i tildelingen til SAI på 1,1 MNOK, parallelt med at pensjonssatsen gikk ned fra 13,3% i 2021 til 9% i 2022[footnoteRef:2]. [2:  Beløpet ble fastsatt ved å beregne hvor mye lavere framtidige pensjonskostnader ville bli med en pensjonssats på 9% ] 

[bookmark: _Toc231998988]Utvikling nettobidrag
Som institutter flest, er SAI avhengig av nettobidrag for å dekke den løpende driften ved instituttet[footnoteRef:3]. Nettobidrag fra prosjektene har variert i perioden, med et toppår i 2022, da nettobidraget var 7,2 MNOK, jf. Fig. 3.3.  [3:  Ved UiO har de økonomiske rammebetingelsene over tid utviklet seg slik at grunnbevilgningen ikke dekker kostnadene til ordinær drift på instituttnivå; instituttene er nå avhengige av nettobidrag (dekningsbidrag) fra eksternfinansierte prosjekter for å kunne opprettholde balanse i sine budsjetter. Tilgangen på eksternt finansierte prosjekter har klare positive effekter. Prosjekter gir økte ressurser til forskning, bedre tid til faglig utvikling, og åpner for etablering av flere rekrutteringsstillinger. Videre bidrar ekstern prosjektfinansiering til å styrke det faglige miljøet gjennom økt aktivitet og mulighet for å ansette flere vitenskapelig ansatte. Videre gir modellen en sterk prosjektorientering i virksomheten. Vitenskapelig ansatte må i økende grad bruke tid og ressurser på søknadsskriving for å sikre finansiering, ikke bare for å utvikle nye faglige satsinger, men også for å finansiere deler av sine ordinære stillinger. Dette medfører at faglig aktivitet i noen grad styres av tilgjengelige finansieringsmuligheter, i tillegg til langsiktige faglige prioriteringer. Samtidig innebærer avhengigheten av slike prosjektmidler økonomisk sårbarhet. Dersom inntektene fra eksternfinansierte prosjekter faller, svekkes instituttets evne til å dekke faste kostnader, herunder lønn og øvrig drift. Dette kan føre til behov for raske og til dels omfattende innstramminger, selv om instituttets kjerneoppgaver innen undervisning og forskning er uendret. Videre kan avhengigheten av prosjektmidler skape spenninger mellom prosjektøkonomien og instituttets samlede økonomi. Det kan oppstå ubalanser mellom ansatte med og uten tilgang til eksterne midler, særlig dersom reduksjon i ordinære driftsmidler rammer ulikt. Prosjektfinansiering kan også føre til frikjøp av enkelte ansatte fra undervisningsoppgaver, som må overtas av andre. Dette kan gi økt belastning på deler av staben, og innebærer samtidig en risiko for at prinsippet om forskningsbasert undervisning svekkes, blant annet gjennom økt bruk av midlertidige undervisningsressurser.] 

[image: ]Figur 3.3, Nettobidrag fra eksternt finansierte prosjekter 2018-2025
I arbeid med langtidsprognosene gjør instituttet en vurdering av potensialet for nye prosjekter og hvilket nettobidrag disse vil bidra med, og ser dette opp mot historiske regnskapstall. Fakultetet har frarådet overforsiktighet og vært opptatt av at enhetene ikke må beregne for lavt nettobidrag, da tidligere erfaringer har vært at enhetene får flere prosjekter og høyere nettobidrag enn de budsjetterte med. 

Arbeidsgruppen har innhentet en nærmere gjennomgang av instituttets eksternfinansierte aktivitet (BOA), jf. vedlegg 3. Figur 3.4 viser samlet BOA-aktivitet for SAI i perioden 2020-2025. Konklusjonen i den vedlagte gjennomgangen er at SAI har et betydelig potensial for videre inntjening og suksess innen eksternfinansiert forskning. Instituttet har dokumentert høy kvalitet og konkurranseevne ved å vinne frem i de mest prestisjefylte ordningene: to ERC Starting Grants, flere større FRIPRO-prosjekter og et MSCA doktorgradsnettverk. Disse prosjektene gir både faglig tyngde og institusjonell erfaring med store EU-prosjekter. Innenfor MSCA-PF er søknadsvolumet høyt, men foreløpig med begrenset gjennomslag. Suksessratene for ERC og FRIPRO ligger marginalt under fakultetet som helhet, men er høye både nasjonalt og internasjonalt. [image: ]Figur 3.4: Samlet BOA-aktivitet i millioner kroner, Sosialantropologisk institutt (2020-2025)
Samtidig er inntektsgrunnlaget preget av usikkerhet. Eksternfinansiert aktivitet er i betydelig grad knyttet til enkeltprosjekter, og for et lite institutt innebærer dette økt sårbarhet dersom søknader ikke når opp i konkurransen. Særlig vil satsing på få, men store prosjekter kunne gi betydelige utslag i inntektene over tid.
Arbeidsgruppen vurderer på denne bakgrunn at SAI har et reelt potensial for å opprettholde og videreutvikle eksternfinansiert aktivitet, særlig innenfor EU og utvalgte utlysninger i Forskningsrådet. Samtidig forutsetter dette en jevn og tilstrekkelig høy søknadsaktivitet over tid. Instituttets fremtidige inntjeningspotensial vurderes å ligge i økt treffsikkerhet i ordninger der SAI allerede har vist at de kan hevde seg godt, særlig ERC, FRIPRO og utvalgte tematiske NFR- og EU-utlysninger.
[bookmark: _Toc231998990]Utvikling kostnader
SAIs kostnader er i all hovedsak personalkostnader. I 2025 var personalkostnadene 88% og driftskostnadene 12% av de totale kostnadene (internhusleien er 7% av de totale kostnadene). I perioden 2018-2025 har SAIs personalkostnader økt mens driftskostnadene har vært på omtrent samme nivå. Instituttet har de senere årene redusert driftsbudsjettene der det er mulig.  [image: ]Figur 3.5, Utvikling i personal- og driftskostnader ved SAI i perioden 2018-2025 
Personalkostnadene inneholder lønn til ansatte på instituttet (fast vitenskapelig ansatte, rekrutteringsstillinger og administrasjonen), honorar til timelærere og sensorer, samt honorar og lønn som skal dekkes av øremerkede midler. Økningen i personalkostnadene skyldes økning i lønn til ansatte på instituttet (jf. Fig. 3.6).
[image: ]Figur 3.6 Utvikling i personalkostnader for SAI i perioden 2018-2025
I oktober 2021 ansatte SAI en ny førsteamanuensis med oppstart august 2022. I juni 2022 ansatte SAI tre nye førsteamanuensiser, to med oppstart i august 2023 og en i januar 2024. Det ble også ansatt én person i en seksårig innstegsstilling på postdoktorvilkår, med tiltredelse juli 2022. I september 2023 ble det ansatt instituttleder. Personalkostnadene øker spesielt i 2022 og 2024. Økningen 2023-2024 er alene på 3,6 MNOK. De nye stillingene og ansatt instituttleder utgjør 3 MNOK av denne økningen. Instituttets beslutning om utlysning og ansettelse er gjort med henvisning til en ansettelsesstrategi som ble vedtatt i instituttstyremøtet 16. juni 2020.
Mellom 2018 og 2025 har SAI redusert antall stillinger med fem. Rekrutteringsstillinger er åtte årsverk lavere enn i 2018, og én og en halv administrativ stilling er ubesatt eller uten vikar ifm. permisjon. Samtidig har antallet førstestillinger økt med fire, fra 13 til 17 årsverk. Reduksjonen i staben har derfor ikke medført lavere personalkostnader, da det er en økning i stillinger med høyere årslønn.
[image: ]Figur 3.7. Årsverksutvikling for ulike personellkategorier ved SAI i perioden 2018-2025
[bookmark: _Toc231998991]Utvikling langtidsprognoser
Mot slutten av hvert år, vedtar instituttstyret budsjett for kommende år og langtidsprognose for de etterfølgende fire årene, til sammen en femårsperiode. Dette ansvaret følger av Styrings- og administrasjonsreglementet §2.1[footnoteRef:4]. I henhold til UiOs retningslinjer skal alle enheter ha “en sunn økonomi i god balanse og planlegge for et mindreforbruk som akkumulert resultat” ved utgangen av femårsperioden (jf. UiOs bestillingsbrev til fakultetene for langtidsprognose og budsjett). [4:  https://www.sv.uio.no/sai/om/organisasjon/reglement/ (besøkt 28.5.2026)] 

SAIs langtidsprognoser for periodene 2020–2024, 2021–2025 og 2022–2026 var lagt opp med balanse ved slutten av planperioden – i sistnevnte et mindreforbruk på om lag 4,5 MNOK ved utgangen av 2026, noe som bygget på en oppjustert forventning til nettobidrag fra eksternfinansierte prosjekter – om lag 2 MNOK høyere per år enn tidligere.
Gjennomgangen av budsjett- og prognosedokumenter viser at vurderingene av instituttets økonomiske utsikter endret seg markant i løpet av 2022. I langtidsprognosen for 2023–2027, vedtatt av instituttstyret 15. november 2022, ble det anslått et akkumulert merforbruk på 5,5 MNOK ved utgangen av fem-årsperioden. Dette innebar en negativ justering på om lag 9 MNOK sammenlignet med prognosen for 2022-2026, som ble vedtatt så sent som i februar 2022. I langtidsprognosen for 2023–2027 ble forventningene til nettobidrag videreført på samme nivå som i prognosen for 2022–2026, mens anslåtte personalkostnader øker med nesten 2 MNOK årlig fra 2025.
I langtidsprognosen for 2024–2028 var beregnet akkumulert merforbruk om lag 19 MNOK ved utgangen av perioden. Økningen i merforbruket er i hovedsak knyttet til videre oppjustering av personalkostnadene. Samtlige av disse prognosene inkluderte oppfylling av måltall for rekrutteringsstillinger.
I ettertid fremstår disse prognosene som preget av betydelig usikkerhet. De relativt store utslagene i de økonomiske framskrivingene over kort tid indikerer at anslagene i begrenset grad fanget opp risikoen i forutsetningene lagt til grunn for personalkostnader og nettobidrag fra prosjekter. SAI har vært for optimistiske med hensyn til nye prosjekter og nettobidrag til basisvirksomheten. Det ble planlagt for et høyere aktivitetsnivå, og flere ansettelser, enn det faktisk var grunnlag for.
I de to nyeste prognosene er forutsetningene endret. Langtidsprognosen for 2025–2029 er lagt opp med balanse, og prognosen for 2026–2030 viser et anslått akkumulert mindreforbruk på om lag 3,5 MNOK ved utgangen av perioden. I disse to nyeste prognosene er det ikke lagt inn nye ansettelser i rekrutteringsstillinger; det er kun budsjettert lønn til allerede ansatte stipendiater og postdoktorer. Endringen reflekterer et lavere planlagt aktivitetsnivå. 
[bookmark: _Toc231998992]Studieportefølje ved SAI
Arbeidsutvalget har gjort en gjennomgang av studieporteføljen ved SAI, se Vedlegg 1. Gjennomgangen viser at Sosialantropologisk institutt har hatt et stabilt og relativt høyt antall studieplasser i perioden 2021–2025. Samtidig viser gjennomgangen at flere sentrale indikatorer knyttet til rekruttering, opptakskvalitet, oppfyllingsgrad og studiepoengproduksjon, ligger lavt sammenliknet med øvrige studieprogrammer ved fakultetet.
På SAIs bachelorprogram er gjennomføringsgraden på normert tid lav, noe arbeidsgruppen antar kan ses i sammenheng med den svake opptakskvaliteten. For masterprogrammet har gjennomføringen vært lav for tidligere kull, men viser en positiv utvikling for kullene fra og med 2022, som nå ligger noe over fakultetets gjennomsnitt. Dette harmonerer med heltidsekvivalenten, en indikator som har fått økt økonomisk betydning etter innføringen av finansieringsmodellen med større vekt på studiepoengproduksjon. Heltidsekvivalent på SAI ligger omtrent midt på i fakultetets oversikt over heltidsekvivalenter for master. 
Den lave oppfyllingsgraden, særlig på masternivå, innebærer at instituttet ikke fyller tilgjengelige studierammer ved studiestart. Dette gjør at forbedret gjennomføring blant de studentene som tas opp, ikke øker samlet kandidatproduksjon i betydelig grad. Samtidig er studiepoengproduksjonen per student lav på bachelor og kun på et middels nivå på master, noe som ytterligere begrenser instituttets samlede resultatuttelling.
Samlet peker gjennomgangen mot utfordringer over tid knyttet til studentrekruttering, gjennomføringsgrad, dimensjonering av studieplasser og oppfylling av disse. Samtidig viser forholdet mellom studenttall og vektede undervisningsårsverk at instituttet bruker relativt store undervisningsressurser per student. Dette tilsier at det er behov for omfattende omlegginger av studieportefølje og ressursbruk for å skape bedre samsvar mellom studentenes etterspørsel etter sosialantropologiske fag og programmer, og instituttets bruk av undervisningsressurser. Tiltak som alene øker gjennomføringsgraden, vil ha begrenset effekt på samlet kandidatproduksjon så lenge rekrutteringen og oppfyllingen av studieplasser forblir svak.  
[bookmark: _Toc231998993]SAIs studieporteføljeprosess
Ved utgangen av vårsemesteret 2023 tilsvarte det samlede timeregnskapsoverskuddet blant SAIs fast vitenskapelige stab 14 undervisningsårsverk. Fem i staben hadde et overskudd på over 2000 timer hver, selv etter at hoveddelen av undervisningen i årene 2020-2022 ble utført av midlertidig ansatte og innleide krefter. Høstsemesteret 2021 ble det undervist tilsvarende drøyt 1800 timer på bachelorprogrammet, hvorav innleide krefter stod for 1055 mens fast vitenskapelig ansattes andel utgjorde mindre enn 10%.  Høsten 2022 ble det inngått avtaler mellom instituttet og den enkelte ansatte om å omgjøre overskudd til forskningsfri og/eller driftsmidler. Ordningen innebar at det i det akademiske året 2023/24 aldri var mer enn fire fast ansatte tilgjengelig; først høsten 2025 var undervisningskapasiteten tilnærmet normal. 
Det var med andre ord ingen tvil om at det måtte gjøres strukturelle grep for å redusere ressursbruken. Mye av dette var knyttet til undervisningstilbudet.
I forkant av fakultetets studieporteføljeprosess, hadde SAI høsten 2023 bestemt seg for å gjennomføre en omfattende revisjon av bachelorprogrammet. Masterprogrammet hadde gjennomgått et større revisjonsarbeid som ble ferdigstilt høsten 2023, godkjent året etter og implementert høsten 2025. I motsetning til bachelor-revisjonen, hadde ikke reduksjon av timeressursbruken vært rettesnor for master-revisjonen. En ny justering av masterprogrammet måtte derfor finne sted allerede høsten 2025, med virkning fra den påfølgende høsten. 
For bachelor-programmet er kravet om 100 studiepoeng antropologi blitt nedjustert til 90. Det er kuttet kraftig i bruken av seminarundervisning, som nå er forbeholdt de to emnene i førstesemester, seminarer benyttes færre ganger og til færre grupper. Fordypningsemnene er kuttet fra ti til fem studiepoeng; og emnetilbudet totalt er redusert med 40 studiepoeng pr. år.
En vesentlig bakgrunn for revisjonen var å gjennomgå undervisningsporteføljen i lys av stabens interesser og kompetanse, tydeliggjøre arbeidslivsrelevansen, forsterke metodeundervisningen og -bevisstheten, samt å svare ut retningsgivende signaler fra Utsynsmeldinga om kompetansebehovet innen helse og Det grønne skiftet. Målsetningen er at disse endringene vil motvirke forsinkelser og frafall, styrke koblingen mellom forskning og undervisning, samt sørge for at nedgangen i bruken av timelønnede og midlertidig ansatte undervisere fortsetter til noe nær null.
I tillegg til kutt i og nedskalering av emner og reduksjon i bruken av undervisningsressurser, spesielt omfanget av seminarer, har SAI foretatt kraftige kutt i uttellingen for verv og midlertidige oppdrag. Samtidig er en rekke funksjoner fjernet, slått sammen eller gir ikke lenger uttelling. Til sammen utgjør disse justeringene 800 timer per år, og har dermed frigjort nærmere et fullt undervisningsårsverk. En del av nedskaleringen har kommet som en følge av at de som sitter i vervene selv har foreslått lavere timeuttelling. 
[bookmark: _Toc231998994]Utfordringsbildet oppsummert
Som arbeidsgruppens mandat sier, er hovedutfordringen for SAI en alvorlig økonomisk ubalanse. Som vi har sett, har personalkostnadene økt, samtidig som nettobidraget fra eksternfinansierte prosjekter har vært lavere siden 2023 enn i toppårene 2021–2022. 
Personalkostnadene har økt selv om det totale antall årsverk har blitt redusert ettersom instituttet har økt antallet faste vitenskapelige stillinger med høyere lønn. I SAIs ansettelsesstrategi fra 2020 ble økte ansettelser i faste vitenskapelige stillinger begrunnet med akkumulert mindreforbruk, forventede pensjonsavganger i staben, overskudd på timeregnskap og hensynet til kjønnsbalanse. 
Pensjonsavgangene inntreffer senere enn instituttet forutså på starten av 2020-tallet, etter at Stortinget i 2025 hevet den alminnelige aldersgrensen for ansatte i staten fra 70 til 72 år, med virkning fra 2026. Dette medfører en midlertidig opphopning av personalkostnader for SAI: fire kommende pensjonsavganger ved SAI får økonomisk effekt først i årene 2032-2034. 
Ihht. Årsplan 2026-28 for Sosialantropologisk institutt, vil ingen avganger, heller ingen pensjonsavganger, erstattes i kommende tiårsperiode, og eventuelle nye midlertidige ansettelser må være fullfinansiert av eksterne midler. Det betyr at SAI styrer mot en stab med 11 faste vitenskapelige stillinger i 2034, og med instituttleder valgt fra denne staben – dette ned fra en topp i 2024 på 19 faste vitenskapelige stillinger pluss instituttleder, dvs. nær en halvering i løpet av ti år. 
At SAI styrer mot en betydelig reduksjon i antallet faste vitenskapelig ansatte bedrer isolert sett balansen mellom kostnader og inntekter, men skaper samtidig usikkerhet rundt SAIs evne til å hente inntekter fra eksterne prosjekter. Kombinert med en midlertidig stopp i ansettelse av basisfinansierte stipendiater og postdoktorer, vil instituttets undervisningskapasitet også reduseres. 
Om studieprogrammene vil ha samme størrelse fremover som til nå, er oppe til vurdering. I notat til fakultetet datert 2.5.2025: Utdanningsleders porteføljegjennomgang med sammendrag for Sosialantropologisk institutt, ble 65 vurdert som et riktig antall å ta opp på BA-programmet, ned fra dagens 91. Relativt svake tall for poenggrenser og studiepoengproduksjon (se kap. 4 og Vedlegg 1) tilsier at antallet studieplasser kan bli nedjustert. Selv om fakultetstildelingen kan påvirkes av endringer i studieprogrammenes størrelse, legger arbeidsgruppen videreføring av dagens fakultetstildeling til grunn i de økonomiske framskrivingene i neste kapittel. 
Oppsummert er utfordringen for SAI en alvorlig økonomisk ubalanse. Instituttet har et stort og voksende akkumulert merforbruk, primært drevet av personalkostnader knyttet til en fast vitenskapelig stab som er dimensjonert for et aktivitetsnivå det ikke har vært økonomisk grunnlag for, jamfør nedskriving av prognoser for nettobidrag fra eksternt finansierte prosjekter. Det er vanskelig å se for seg at SAI kan oppnå økonomisk balanse uten en betydelig reduksjon i stab og aktivitet, noe gjeldende årsplan gjenspeiler.
[bookmark: _Toc231998995]Mulige løsninger/modeller
Arbeidsgruppen legger som nevnt til grunn at sosialantropologi skal bevares som forsknings- og undervisningsdisiplin ved UiO, så noen nedleggingsmodell beskrives ikke. Vi legger også til grunn at et institutt over tid må gå i økonomisk balanse og ikke være til økonomisk byrde for andre enheter ved fakultetet. Videre legger vi til grunn at de økonomiske handlingsbetingelsene – for SAI som for andre enheter på UiO – heller blir mer enn mindre krevende innenfor og forbi perioden utredningen dekker, sammenlignet med situasjonen de siste årene[footnoteRef:5].  [5:  Av ytre momenter, kan det det for eksempel komme årlige rammekutt fra departementet Av UiO-interne momenter som kan medføre kutt i bevilgninger, kan det nevnes at det ved innflytting i Livsvitenskapsbygget vil påløpe kostnader til drift, og at det er uklart hvordan UiO har tenkt at dette skal finansieres. Finansiering av oppgradering av lokaler som blir ledige etter innflytting i Livsvitenskapsbygget er ikke avklart.] 

Komiteen vil nedenfor gjennomgå ulike strukturelle modeller i lys av i hvilken grad man antar at de er egnet til å sikre en best mulig ramme for sosialantropologi som forsknings- og undervisningsdisiplin ved UiO. 
Mandatet ber arbeidsgruppen se på ulike samarbeidsmuligheter og organisatoriske tilpasninger, og utarbeide økonomiske framskrivinger for perioden 2026–2032 basert på (a) videreføring av dagens aktivitetsnivå med fritak fra måltallet for rekrutteringsstillinger eller (b) videreføring av aktivitetsnivået uten et slikt fritak.  I tråd med mandatet om å presentere en bred vifte av forslag til mulige løsninger, beskrives innledningsvis en oppskaleringsmodell, etterfulgt av en redegjørelse for hvorfor den ikke bør vurderes på lik linje med de tre øvrige modellene. Vi diskuterer derfor i realiteten tre hovedmodeller, hver fremskrevet med en a- og en b-variant: Selvstendig institutt med egen administrasjon (Videreføring med tilpasning), selvstendig institutt med fellesadministrasjon, og sammenslåing med et annet (ikke-spesifisert) institutt.  
Mandatet ber arbeidsgruppen spesifikt vurdere de ulike modellenes økonomiske, faglige og organisatoriske fordeler, ulemper og risiki. Arbeidsgruppen har valgt å operasjonalisere disse i følgende kriterier:
· Økonomi: Modellens forventede virkning på utsiktene til å komme i økonomisk balanse innenfor perioden vi dekker, tåleevne for endrede økonomiske handlingsbetingelser, slik som reduksjon og svingninger i studenttilstrømming og eksterne forskningsinntekter, samt økning og svingninger i kostnader.
· Styring og ledelse: Forventet virkning på utsiktene til å ha en høy kvalitet på ledelsesfunksjoner, herunder evne til å iverksette krevende prioriteringer. Modellen må dessuten kunne oppfylle formelle krav til styring og administrasjon ved UiO – formalkrav det vil være krevende å oppfylle for et institutt med et lavt antall ansatte, særlig i kategorien fast vitenskapelig ansatte[footnoteRef:6]. Forøvrig er norsk administrasjonsspråket ved UiO, og språket i et instituttstyre er normalt norsk, dette ihht. UiOs språkpolitikk[footnoteRef:7]. [6:  Styrings- og administrasjonsreglementet for SAI krever et styre ledet av instituttleder med en nestleder som stedfortreder, og tre representanter med seks vararepresentanter for de fast vitenskapelig ansatte ved instituttet, og dessuten et valgstyre med én- og en valgkomité med to fast vitenskapelig ansatte som ikke står på valg. https://www.sv.uio.no/sai/om/organisasjon/reglement/ (besøkt 27.4.2026)]  [7:  https://www.uio.no/om/strategi/sprakpolitikk/ (besøkt 27.4.2026)] 

· Faglig utvikling: Forventet virkning på utsiktene til å forvalte sosialantropologi som vitenskapelig disiplin, til å drive forskning av høy kvalitet og god, forskningsbasert undervisning, og til å ivareta den vitenskapelige stabens kapasitet til å drive forskning og undervisning.
· Administrasjon: Forventet virkning på utsiktene til å holde høy kvalitet på administrative støttetjenester, inkludert evne til å håndtere midlertidige fravær.
· Medarbeiderperspektivet: Løsningens forventede virkning på utsiktene til å ha et godt arbeidsmiljø med forutsigbar og rettferdig fordeling av oppgaver og ressurser mellom kolleger og muligheter for medvirkning.
· Implementering: Noen reell utredning av hvordan hver løsning kan settes ut i live, ligger utenfor arbeidsgruppens mandat. Vi gjør likevel noen bemerkninger der vi finner det naturlig, for eksempel om transaksjonskostnader og eventuelle vesentlige risikoer for vellykket implementering ut over de som knytter seg til punktene over.
Uavhengig av hvilken modell som velges, bør det gjennomføres systematiske risiko- og sårbarhetsanalyser for å minimere risikoen for belastning på arbeidsmiljøet, både på SAI og på andre enheter som eventuelt blir påvirket.
[bookmark: _Toc231998996]Modell 1: Oppskalering
Med oppskalering av SAI som selvstendig institutt, menes at SAI får støtte fra fakultetet til å fravike foreliggende langtidsplan og ikke redusere, men heller opprettholde dagens størrelse på fast og midlertidig vitenskapelig stab og administrasjon i årene som kommer. Det er rimelig å bruke begrepet oppskalering om en slik løsning, siden en håndfull rekrutteringer i faste stillinger ble gjort på starten av 2020-tallet dels med den hensikt å komme naturlige avganger i forkjøpet (jf. over). Det var aldri meningen fra SAIs side at dagens størrelse skulle bestå.
Over tid må som nevnt et institutt gå i økonomisk balanse, og SAIs langtidsplan tilsier at instituttet skal bli betydelig mindre enn i dag for å gå i balanse på 2030-tallet. En oppskaleringsmodell må derfor hvile (1) på den justerte forutsetning at SAI gis anledning til å drive med negative økonomiske resultater over lengre tid, godt forbi tidsperioden denne utredningen dekker, og (2) på den antakelse at en fakultetssubsidiert oppskalering vil gi gode utsikter til et annet balansepunkt – et der et SAI som er (minst) like stort som i dagens situasjon evner å hente vesentlig større inntekter enn de har gjort til nå. 
Økonomi: Resultatinntekter kan økes ved å tilby populære enkeltemner, men når det gjelder basisfinansieringen gjennom fordelingsmodellen, som er den klart viktigste studierelaterte inntektsstrømmen, ser arbeidsgruppen det som urealistisk at en betydelig økning legges til grunn for SAIs videre utvikling. 
Da gjenstår inntekter fra eksternt finansiert forskning. Kan et SAI som har (minst) samme størrelse i dag komme i økonomisk balanse basert på økning i nettobidrag fra eksternt finansiert forskning? Det vil i så fall kreve en betydelig økning. I Tabell 7.1 tar vi utgangspunkt i prognosen for 2026-2030 inkludert måltall for rekrutteringsstillinger (ref. Tabell 7.4 under) og justerer den med den forutsetningen at nettobidraget i 2027-2030 blir som toppåret 2022, dvs. 7 MNOK per år. Da vil det akkumulerte prognostiserte merforbruket per 2030 være ca. 9 MNOK, dvs. ca. 10 millioner lavere (ref. merforbruk på 18,6 MNOK i 2030 i Tabell 7.4). 
[image: ]Tabell 7.1: Langtidsprognose for 2026-2030 vedtatt av instituttstyret justert for ansettelser i alle måltallsstillingene (jf. Tabell 7.4) og justert for nettobidrag til 7 mill. kr årlig 2027-2030

Arbeidsgruppens vurdering er at oppskaleringsmodellen gir utsikter til økte inntekter fra eksternt finansiert forskning, men ikke tilstrekkelig til at instituttet vil gå i økonomisk balanse i overskuelig fremtid. 
Selv om oppskaleringsmodellen kan frarådes basert på disse vurderingene av økonomi, går vi raskt gjennom de resterende kriteriene. Siden oppskalering, slik vi beskriver det her, innebærer en videreføring av dagens, intendert midlertidige, situasjon, vil vurderingen stort sett være «som i dag». 
Når det gjelder styring og ledelse, vil et institutt med dagens størrelse på vitenskapelig og administrativ stab kunne vurderes som stort nok til å bemanne de verv og ledelsesfunksjoner som kreves i styrings- og administrasjonsreglementet. 
Når det gjelder faglig utvikling, vil en opprettholdelse av dagens størrelse på fast og midlertidig vitenskapelig stab, gi gode muligheter. Det internasjonale arbeidsmarkedet er krevende for sosialantropologer, for eksempel i USA, Frankrike og Storbritannia. Vurderingen fra SAIs nåværende instituttleder, er at det ville være gode utsikter til å tiltrekke seg usedvanlig sterke søkere til faste stillinger i årene som kommer. Nyrekrutteringer for naturlige avganger rundt 2030 vil derfor med stor sannsynlighet bidra til et faglig løft. Oppskaleringsmodellen gir derfor gode rammer for faglig utvikling av disiplinen. 
Når det gjelder administrasjon, har SAI i dag en velfungerende og kompetent administrasjon. Oppskaleringsmodellen forventes å gi de samme rammer som i dag for kvalitet på administrative tjenester. 
Det samme gjelder medarbeiderperspektivet: Oppskaleringsmodellen vil ikke i seg selv medføre noen endringer i utsiktene til å ha et godt arbeidsmiljø med forutsigbar og rettferdig fordeling av oppgaver og ressurser mellom kolleger og muligheter for medvirkning. En kraftig vekst i nettobidraget vil imidlertid være en følge av prosjekttilslag som delvis innebærer frikjøp, hvilket igjen medfører redusert undervisningskapasitet blant den fast vitenskapelig stab. 
Når det gjelder implementering, fins det flere konkrete muligheter for fakultetet å støtte SAI økonomisk, dersom man skulle gå for oppskaleringsmodellen. Trolig ville flere måtte brukes i kombinasjon:
· Fakultetet kan slette hele eller deler av SAIs akkumulerte merforbruk (som for ARENA i 2021, som fikk slettet 4 MNOK). Hvis SAI i stedet for å ha stillingsstopp i rekrutteringsstillinger (måltall) fikk slettet merforbruket fra 2025, ville merforbruket ved utgangen av 2030 være 8,6 MNOK. 
· Intern låneordning, der fakultetet gir SAI et lån, som betales tilbake på sikt (som da UiO sentralt benyttet forhåndsdisponeringen i den interne budsjettstyringen til oppussingsformål i 2012-2015, indirekte et «lån» av midler av fakultetene – dette i en situasjon der UiO hadde likviditet til å kunne bruke mer penger enn man var tildelt over bevilgningen uten å ende opp med et akkumulert merforbruk).
· Fakultetet kan gi en varig økning i SAIs basisfinansiering, eller en midlertidig økning (som for ARENA i årene 2023-2026, 1 MNOK per år).
· Fakultetets finansiering kan tilføyes en grunnfinansiering tilsvarende kostnaden ved grunnleggende ledelsesfunksjoner, med samme sum til alle institutter, som anvendes før fordelingsmodellen slår inn på resten av fakultetstildelingen. Det vil innebære en omfordeling fra de større til de mindre enhetene, som SAI. 
Alle disse løsningene innebærer omfordeling mellom enhetene på fakultetet, også en låneordning, ettersom det flytter SAIs risiko over på andre enheter. En slik omfordeling vil bryte med gjeldende prinsipper for fordeling mellom fakultetet og instituttene, og vil åpenbart være svært kontroversiell. Arbeidsgruppen har vanskelig for å anbefale en modell som potensielt ville løse ett institutt sine økonomiske problemer, men som samtidig i så stor grad og over tid skaper nye utfordringer for hele fakultetet. Vi velger derfor ikke å ta denne med som aktuell modell i den videre vurderingen av realistiske alternativer.
[bookmark: _Toc231998997]Modell 2: Videreføring med tilpasning 
Videreføring med tilpasning forstås her som gjennomføring av gjeldende langtidsplan, som innebærer at SAI består som selvstendig institutt med egen administrasjon, men nedskaleres til en fast vitenskapelig stab på 11 personer i 2034. I tråd med mandatet, har arbeidsgruppen laget langtidsprognoser for to ulike scenarier, et der SAI får- (modell 2a) og et der SAI ikke får en subsidiering på til sammen 18 MNOK fra fakultetet i årene 2026-2030 (modell 2b). Subsidieringen tar som nevnt form av at SAI får en tildeling tilsvarende syv rekrutterings-/måltallsstillinger (i tråd med gjeldende fordeling), men fritak i fem år fra oppfylling av måltallet. 
Merk at for modellene 3 (fellesadministrasjon) og 4 (fusjon), gjøres det endringer i utvalgte momenter, og økonomiske effekter av disse endringene presenteres med henvisning til hvordan modellene skiller seg fra modell 2 (og dens a- og b-varianter). 
Instituttet har siden 2022 hatt høyere kostnader enn inntekter og nettobidrag hvert år. Fram til 2021 akkumulerte instituttet mindreforbruk, men ved utgangen av 2025 hadde instituttet et merforbruk på 10 MNOK (jf. s. 6f). 
For å få en langtidsprognose i balanse i 2030 må de årlige inntektene brukes både til å dekke personal- og driftskostnadene og til å nedbetale deler av det akkumulerte merforbruket. De årlige kostnadene må dermed være en del lavere enn inntektene for at det akkumulerte merforbruket skal reduseres.  Et regneeksempel: Instituttet har per 2025 et merforbruk på 10 MNOK. Dersom langtidsprognosen skal være i null i 2030, må de årlige kostnadene i gjennomsnitt være 2 MNOK lavere enn inntektene hvert år for å nedbetale dette merforbruket.
Arbeidsgruppen har ikke utarbeidet en egen langtidsprognose, men bruker budsjett og langtidsprognose 2026-2030 som ble vedtatt av SAIs instituttstyre 9. desember 2025. Langtidsprognosen budsjetterer med en liten økning i studiepoengproduksjonen i perioden og antall doktorgrader på samme nivå som i 2024. Det er lagt inn forventning om ERC-prosjekter som utløser toppforskningsstøtte fra UiO fra 2027. Instituttet vurderer ingen økning i nettobidraget i perioden; nettobidraget er redusert med 1 MNOK årlig sammenlignet med gjennomsnittlig nettobidrag de siste fem år. Personalkostnadene reduseres gradvis i perioden. 
Instituttet har gjort følgende forutsetninger i langtidsprognosen for at den skal gå i balanse:
· Ingen endring i fakultetets tildeling
· Naturlig avgang erstattes ikke, og UFF-stillinger reduseres fra 16,6 årsverk i 2026 til 15 årsverk i 2030. Det er i all hovedsak lagt til grunn at vitenskapelig ansatte går av ved 72 år.
· Instituttleder velges internt fra 2028.
· Det er lagt inn en reduksjon av en førstekonsulentstilling fra høsten 2026.
· Det ble i budsjettprosessen for 2025-2029 avtalt mellom SAI og fakultetet at fakultetet subsidierer instituttets økonomi med midler lik sju måltallsstillinger: det rekrutteres ikke til stillingene, men midler til disse stillingene ligger i tildelingen fra fakultetet. Det er følgelig ikke budsjettert med noen nye ansettelser i rekrutteringsstillinger i perioden. 
· Det var estimert et merforbruk på 10,6 MNOK fra 2025 da budsjettet ble vedtatt.
SAIs langtidsprognose viser et mindreforbruk i isolert resultat fra 2027, og mindreforbruket øker utover i perioden, hovedsakelig fordi det ikke tilsettes nye stipendiater og postdoktorer. Mindreforbruket bidrar gradvis til å redusere akkumulert merforbruk og ved utgangen av 2030 er prognosen et mindreforbruk på 3,5 mill. kr. Tabellen nedenfor viser instituttets langtidsprognose 2026-2030. 
[image: ]Tabell 7.2 Instituttets vedtatte langtidsprognose 2026-2030 uten ansettelse i alle måltallsstillinger (dvs. med subsidiering)
Arbeidsgruppen har i tillegg lagt til prognose for 2031 (under). For 2031 er instituttets tall for 2030 videreført, med unntak av personalkostnader der det også er budsjettert med tilsetting i alle måltallsstillingene. Isolert resultat i 2031 er et lite mindreforbruk og akkumulert mindreforbruk øker noe. SAI vil antakeligvis kunne tilsette i måltallsstillinger noe tidligere enn i 2031, men dette må vurderes årlig som en del av budsjettprosessen.
[image: ]Tabell 7.3 Instituttets vedtatte langtidsprognose 2026-2030 og prognose 2031 uten tilsetting i alle måltallsstillinger (dvs. med subsidiering)

Noen usikkerhetsmomenter i prognosen, økende utover i perioden, som gjelder for begge variantene (a og b) av modellen Videreføring med tilpasning er:
· Klarer instituttet å hente inn nødvendige eksterne prosjekter for å holde budsjettert nivå på nettobidrag og få toppforskningsstøtte fra UiO sentralt, også uten nytilsettinger på felt som gir gode utsikter til prosjekttilslag?
· Utvikling av resultater studiepoeng
· Utvikling i EU-inntekter
· Utvikling i inntekter fra avlagte doktorgrader. For doktorgrader må det være 4 i snitt hvert år for at ikke tildelingen skal gå ned. I 2024 var antallet avlagte doktorgrader som gir uttelling i modellen tre, i 2025 to.
Vi utforsker nå hvordan modellen «Videreføring med tilpasning» vil arte seg uten subsidiering. Her legges altså SAIs langtidsprognose til grunn, men justeres for ansettelse i alle måltallsstillingene[footnoteRef:8]. Som det framgår av Tabell 7.4 nedenfor, vil ansettelse i alle måltallsstillingene gi et akkumulert merforbruk i 2030 på 18,6 MNOK.  Fra 2028 er årlige inntekter og kostnader omtrent i balanse, men på grunn av det høye akkumulerte merforbruket reduseres likevel ikke akkumulert merforbruk vesentlig i perioden.
 [8:  Overføringen fra 2025 til 2026 er oppdatert i henhold til faktisk regnskapsført.] 

[image: ]Tabell 7.4: Langtidsprognose for 2026-2030 vedtatt av instituttstyret justert for ansettelser i alle måltallsstillingene (dvs. uten subsidiering)
Ved å utvide tidsperioden til og med 2034, inkluderes fire avganger som får økonomisk effekt i årene 2032-2034. Fra 2034 vil det da budsjetteres med 11 faste vitenskapelig ansatte, hvorav én velges til instituttleder. Arbeidsgruppen legger til grunn at studieprogrammene med dagens opptaksrammer kan drives med denne bemanningen, dette i tråd med nåværende instituttleders vurdering. 
Beregningen i Tabell 7.5 nedenfor (identisk med Tabell 7.4 til og med 2030) viser at personalkostnadene reduseres gradvis fra 2032 og får full effekt fra 2034. Først i 2032 reduseres merforbruket, og ved utgangen av 2034 er merforbruket 7,5 MNOK. Dersom isolert resultat i 2035 og 2036 blir et mindreforbruk på 5,7 MNOK (som i 2034), vil instituttet ha et akkumulert mindreforbruk på 3,9 MNOK i 2036, gitt alt annet likt.
 [image: ]Tabell 7.5 Instituttets vedtatte langtidsprognose 2026-2030, justert med ansettelser i alle måltallsstillingene (dvs. uten subsidiering) og tidsperioden utvidet til 2034.

Med en Videreføring med tilpasning-modell, går altså SAI i pluss i 2030 i scenariet med subsidiering og i 2036 i scenariet uten subsidiering. Repetisjon: i det første scenariet subsidierer altså fakultetet og dets enheter SAI med 18 MNOK over en femårs-periode; i det andre scenariet er det ingen subsidiering, men fakultetet må akseptere at SAI går med store akkumulerte underskudd i nesten 10 år fremover. 
Som nevnt øker usikkerheten ved prognosen, særlig dens inntektsside, med hvert år i perioden. Denne usikkerheten innebærer i seg selv en byrdefordeling i form av at fakultetet og dens enheter bærer risiko for at SAI faktisk evner å oppnå balanse i driften. 
Allerede i dag er SAI blant UiOs minste institutter, og med Videreføring med tilpasning mot og inn på 2030-tallet, blir instituttet blant UiOs aller minste (se institutter rangert etter størrelse i Vedlegg 2). Blir et SAI med ned mot 11 fast vitenskapelig ansatte «for lite» til å tåle påregnelige endringer i økonomiske handlingsbetingelser, som svingninger og reduksjon i studenttilstrømming, reduksjon i basisbevilgning og økt avhengighet av eksterne forskningsinntekter? Her deler arbeidsgruppen seg i tre. Synspunktene fremgår rett nedenfor, under overskriften «Modell 2 forts: Blir SAI for lite med «Videreføring med tilpasning»?».
Når det gjelder øvrige momenter, er arbeidsgruppen samlet i sine vurderinger. For styring og ledelse, er det arbeidsgruppens oppfatning at et institutt med ned mot 11 fast vitenskapelig ansatte vil ha problemer med å fylle de verv og lederoppgaver som kreves i dagens styrings- og administrasjonsreglement. Om de skulle greie det, ville en stor del av den vitenskapelige stabens kapasitet bindes opp til ledelse og styring. Etter arbeidsgruppens mening, bør det vurderes en reglementsendring for SAI, slik at kravene til antall styremedlemmer og varamedlemmer legges nærmere eller på minimumskravet til instituttstyrer i UiOs normalregler for institutter § 2-2. 
Når det gjelder faglig utvikling, må vi legge til grunn at et institutt ned mot nevnte størrelse kan være i stand til å forvalte og utvikle sosialantropologi som vitenskapelig disiplin. Den utviklingen som følger med nytilsettinger, blir imidlertid satt på vent i en tiårsperiode.
Når det gjelder administrativ kvalitet, vil et institutt ned mot nevnte størrelse på fast vitenskapelig stab trolig også redusere størrelsen på sin administrative stab noe, dog ikke mye, siden studieprogrammer og doktorgradsutdanning forutsetningsvis består omtrent som i dag, og siden staben vil trenge betydelig forskningsadministrativ støtte for å hente nødvendige eksterne inntekter. Med noe lavere aktivitet på et mindre institutt, og tilnærmelsesvis samme størrelse på administrativ stab, må vi forvente at kvalitet i administrative tjenester er upåvirket eller påvirkes positivt i modellen “Videreføring med tilpasning” sammenlignet med situasjonen per 2026. 
Når det gjelder medarbeiderperspektivet, er det vanskelig å spekulere i arbeidsmiljøeffekter, men muligheten for medbestemmelse på et svært lite institutt blir trolig svært god. Muligheten for forutsigbar fordeling av oppgaver og ressurser mellom kolleger er det vanskelig å si noe om, ut over at et svært lite institutt må forventes å være sårbare ved midlertidig fravær, både på den faglige og den administrative siden. 
[bookmark: _Toc231998998]Modell 2 forts: Blir SAI for lite med «Videreføring med tilpasning»?
På dette punktet skiller arbeidsgruppen seg i tre: (1) Kolshus, (2) Askim, Kjos, Monsen, Nielsen og Waaktaar og (3) Gakkestad og Herstad. Synspunktene beskrives etter tur.
Medlemmet Kolshus mener en mindre utgave av SAI enn dagens fortsatt vil være både funksjonell og dynamisk. De siste årene har det vært jobbet systematisk med lederutvikling, og det er ikke lenger slik at den som takker nei med minst intensitet er den neste instituttlederen. Hendelsene som ledet frem til behov for ansatt leder har også gitt en økt bevissthet rundt betydningen av lederverv ved SAI, både fagstrategisk og arbeidsmiljømessig. Etter at en planlagt nedskalering av antall styre- og varamedlemmer er gjennomført, vil også de formelle krav i styringsreglementet være dekket med noe margin.
Når det gjelder kapasiteten til å dekke både lederfunksjoner og undervisningsrelaterte oppgaver, har det vært tatt store grep. BA-revisjonen har kuttet i både emner og undervisningsomfang, mens det som tidligere nok har vært for god uttelling for enkelte verv er blitt kraftig slanket, samtidig som antallet verv er redusert. Ytterligere ressursbesparende tiltak vil bli gjort i en forestående revidering av MA-programmet.
Andre momenter som taler for fortsatt god styringsevne og rom for fagstrategisk utvikling innenfor tilgjengelige ressurser, er at økt bevissthet rundt sårbarheten som følger av å være et lite institutt kan forløse noe av det samarbeidspotensialet som fortsatt i stor grad ligger latent. En ytre forventning om at enhetsinndelingen skal være hensiktsmessig, vil gi en ekstra dytt i retning av å overbevise om at helheten er større enn summen av delene, og dermed at fortsatt eksistens som selvstendig enhet er en verdi i seg selv. Profileringen av det som er UiOs høyest rangerte fag (jf. QS World University Rankings 2026, nevnt over) vil også kunne ivaretas innenfor rammene av et mindre institutt enn dagens.
Medlemmene Askim, Kjos, Monsen, Nielsen og Waaktaar er av den oppfatning at det å være et svært lite institutt blir en betydelig sårbarhetsfaktor i den økonomiske situasjonen sektoren er på vei inn i.  Synspunktet er i noen grad knyttet til rapportens analyse av hvor SAI står i dag og hvordan instituttets problemer har oppstått, men også til en forståelse av svært små enheters styrker og sårbarheter i møte med det vi ser som sannsynlige forestående utfordringer for sektoren generelt, og SAI spesielt.
SAI er blant de minste enhetene ved fakultetet, og også i universitetssektoren generelt. Dette gir noen potensielle fordeler, blant annet korte beslutningsveier og mulighet for rask omstilling. Samtidig innebærer det at de samme personene ofte er involvert i flere ledd av de samme prosessene – som faglige vurderinger, strategiske beslutninger og praktisk gjennomføring. Dette kan redusere antallet korrigerende motforestillinger underveis og gjøre det lettere for uheldige beslutninger å få gjennomslag uten at de fanges opp tidlig nok av systemiske kontrollmekanismer.
Et eksempel på dette er ansettelsen av fire nye vitenskapelige medarbeidere i 2021-22. Isolert sett kan dette fremstå som en moderat oppbemanning, men i en stab på 13 vitenskapelig ansatte utgjør dette en økning på rundt 30 %, noe som i ettertid viser seg å ikke ha vært økonomisk bærekraftig. I en enhet med for eksempel 100 vitenskapelig ansatte ville en tilsvarende prosentvis økning tilsvare om lag 30 nyansettelser. En slik oppbemanning i en større organisasjon ville normalt vekke betydelig større oppmerksomhet, og sannsynligvis utløse sterkere systemiske motkrefter, flere kontrollpunkter og mer omfattende konsekvensutredning før beslutningen ble iverksatt.
Små fagmiljøer kan i teorien være mer smidige i møte med endrede rammebetingelser. I praksis vil imidlertid omfattende omstillinger i undervisning, forskning og organisering belaste de samme, svært få personene. Ved SAI har det vært – og vil fortsatt være - behov for betydelige endringer i både undervisningsportefølje og forskningsprofil. Samtidig er muligheten til å hente inn ny kompetanse sterkt begrenset av stillingsstopp for midlertidige (måltall) og faste stillinger. Dette gjør det krevende å gjennomføre en markedstilpasning og spesialisering av forsknings- og undervisningstemaer uten å overbelaste eksisterende personale, som hver og en nødvendigvis vil bli nøkkelpersonell for sine områder. SAI har allerede klart å både planlegge og til dels gjennomføre programrevisjoner og utarbeide nye forskningsprosjektsøknader, hvilket viser en imponerende arbeidsinnsats fra staben. De nevnte medlemmer av arbeidsgruppen er imidlertid bekymret for alle rollebelastningene slike løft representerer for den samme staben dersom den som i ‘Videreføring med tilpasning’-modellen må fortsette å ‘løfte seg selv etter håret’ i ytterligere 4-6 år framover.
Som påpekt tidligere i rapporten er sosialantropologi et fagfelt som tradisjonelt er preget av individuelle arbeidsmåter når det gjelder forskning. Vitenskapelige miljøer har dessuten ofte innslag av faglig konkurranse. I et lite miljø kan dette forsterke sårbarheten: Det blir færre mulige konstellasjoner for samarbeid, større konsekvenser dersom samarbeidsrelasjoner ikke fungerer optimalt, og mindre fleksibilitet til å omfordele oppgaver og ansvar. Et konkret uttrykk for denne strukturelle sårbarheten er erfaringene med rekruttering til lederverv ved SAI, der det viste seg vanskelig å finne interne kandidater som ønsket å påta seg slike roller. Dette gjorde det nødvendig å bruke av de begrensede økonomiske midlene for å rekruttere en ekstern leder.
 Institutter vil ganske sikkert også i årene framover oppleve svingninger og på sikt reduksjon i studenttilstrømmingen, grunnbevilgningen vil trolig reduseres, og avhengigheten av eksterne inntekter vil ganske sikkert øke, under stadig sterkere konkurranse. I denne situasjonen blir institutter enda mer avhengig enn før av god økonomistyring og strategisk ledelse. Fagmiljøer må gjøre seg synlig for potensielle studenter og tilpasse studietilbudet etter etterspørsel, både i innhold og volum. Fagmiljøer må også være i stand til å hente eksterne inntekter fra norske og internasjonale finansiører, og helst være i stand til å relativt regelmessig hente store, langsiktige bevilgninger, på områder der slike midler er utlyst. Store og små institutter vil trolig ha ulike komparative fordeler og ulemper i denne situasjonen. De nevnte arbeidsgruppemedlemmer tror at for SAI, blir ulempene større enn fordelene ved å være liten. 
Én ting er at instituttet har tatt beslutninger som skaper store økonomiske problemer; det kan vanskelig tilbakeføres direkte til instituttets størrelse. Disse problemene skyldes langt på vei sårbarhets- og situasjonsfaktorer som også kan opptre ved større institutter (jf. Ifikk[footnoteRef:9]). Hadde samarbeidskulturen, som trengs for prosjektutvikling og -samarbeid vært meget sterk, kunne vurderingen blitt annerledes. Men selv om den arbeides med, er samarbeidskulturen ved SAI lite utviklet sammenlignet med andre institutter. Videre kunne vurderingen blitt annerledes dersom studentrekrutteringen var god og i positiv utvikling. Men selv om SAI gjør endringer i sin studieportefølje, legger nevnte medlemmer vekt på at studentrekrutteringen har vært relativt svak over lengre tid. Dessuten, selv om instituttet nylig har sendt et betydelig antall søknader til Norges forskningsråd, har SAI over noe tid hatt nedgang i eksterne inntekter. Samlet peker disse forholdene i retning av at instituttets størrelse i seg selv utgjør en vesentlig sårbarhetsfaktor – både faglig, organisatorisk og økonomisk, spesielt for å kunne absorbere situasjoner hvor flere risikofaktorer slår til samtidig. Vurderingen er derfor at «Videreføring med justering» vil bli en problematisk modell for SAI.  For å redusere denne sårbarheten og styrke robustheten over tid, kan det derfor være hensiktsmessig at fakultetet vurderer muligheten for å slå SAI sammen med et større institutt. En fusjon kan potensielt gi bredere faglig miljø, større bufferkapasitet for kombinerte belastninger med større fleksibilitet i oppgaveløsning, og mer formaliserte prosedyrer for kvalitetssikring og økonomistyring, samtidig som fagmiljøet i sosialantropologi bevares og videreutvikles innenfor en mer robust organisatorisk ramme. [9:  https://www.khrono.no/dekan-om-kritikk-av-okonomistyring-det-er-ikke-min-jobb-a-fordele-skyld/458529 (besøkt 3.6.2026)] 

Medlemmene Gakkestad og Herstad anerkjenner at det er utfordringer og sårbarheter knyttet til det å være et lite institutt, slik medlemmene Askim mfl. beskriver, og at dette er faktorer som SAI bør ta med seg inn i risikoanalyser og strategisk planarbeid. Samtidig mener Gakkestad og Herstad at man bør lytte til SAIs egen ledelse og SAIs egne ansatte for å vurdere hvor smertegrensen går for hvor lite SAI kan være før det blir for lite. Et lite, men organisatorisk veldrevet institutt, med klare rolleforståelser, tydelig og rettferdig ledelse og mestringsopplevelser for de ansatte vil ha potensiale til å håndtere mange av utfordringene og sårbarheten et lite institutt gir. Hvorvidt SAI har kommet så langt i utviklingsarbeidet at de har oppnådd en robusthet som beskytter mot sårbarhetsfaktorene bør undersøkes nærmere før en konkluderer. Siden Gakkestad og Herstad både anerkjenner utfordringene ved å være et lite institutt og samtidig ønsker å lytte til de som kjenner miljøet best, stiller de seg i en mellomposisjon i spørsmålet om SAI blir for lite med nedbemanningen ihht. vedtatt langtidsplan.
[bookmark: _Toc231998999]Modell 3: Instituttet består med fellesadministrasjon 
Denne modellen er en variant av modell 2 med nedskalering til 11 fast vitenskapelig ansatte i 2034. Forskjellen er at SAI i modell 3 ikke lenger har noen egen administrasjon; administrativ betjening håndteres fra et annet institutt og evt. fra fakultetsadministrasjonen. 
Økonomisk innebærer en fellesadministrasjonsmodell i teorien (jf. neste side) en besparelse tilsvarende en kontorsjefstilling. I tabellene 7.6 og 7.7 under, beregnes langtidsprognoser justert for en innsparing på 1,3 MNOK per år fra og med 2018, tilsvarende en kontorsjefstilling. I en fellesadministrasjonsmodell vil den resterende administrasjonskostnaden ventelig bekostes av SAI gjennom fakultetets fordelingsmodell, basert på kostnadsnivået (personellkostnadene) på innføringstidspunktet. Tabell 7.6 (med subsidiering) viser at en fellesadministrasjonsmodell med nevnte forutsetninger gir et positivt akkumulert resultat for SAI i 2029, dvs. ett år tidligere enn i Videreføring med tilpasning-modellen med subsidiering (vist i Tabell 7.2).  
[image: ]Tabell 7.6, Instituttets vedtatte langtidsprognose 2026-2030, justert for fellesadministrasjon fra 2028
Tabell 7.7 viser at en fellesadministrasjonsmodell i et scenario uten subsidiering gir et positivt akkumulert resultat i 2034, i motsetning til i referansen Tabell 7.5. 
[image: ]Tabell 7.7: Instituttets vedtatte langtidsprognose 2026-2030, justert for (1) ansettelser i alle måltallsstillingene, (2) tidsperioden utvidet til 2034 for å få med avganger i 2032-2034 og (3) fellesadministrasjon fra 2028.
Vi brukte ordet «teoretisk» fordi arbeidsgruppens vurdering er at det økonomiske innsparingspotensialet ved en fellesadministrasjonsmodell i realiteten er svært begrenset eller fraværende. En kontorsjef leder ikke bare administrasjonen, han/hun yter også administrativ lederstøtte til instituttlederen. En innsparing tilsvarende en kontorsjefstilling forutsetter derfor at SAIs instituttleder kompensasjonsfritt kan få fullgod administrativ lederstøtte fra en kontorsjef ved et annet institutt eller fakultetsdirektøren/fakultetsledelsen. Noen slik ledig kapasitet tror vi ikke fins. Det kan dessuten tenkes at en instituttleder ved SAI i en fellesadministrasjonsmodell vil trenge en form for administrativ lederstøtte lokalt (rådgiver); også det vil gjøre innsparingspotensialet meget begrenset. 
Noen evt. innsparing ut over en kontorsjefstilling ville forutsette at SAI og/eller et mottakende institutt har en overdimensjonert administrasjon. Arbeidsgruppen finner ikke å kunne legge til grunn at SAI i dag har en overdimensjonert studie- og forskningsadministrativ støtte. SAI står overfor en rekke endringer kommende år, for eksempel i studieprogrammene og med akkvisisjon, og det vil trolig gi (minst) samme behov for administrativ støtte som i dag. Arbeidsgruppen har heller ikke grunnlag for å anta at andre grunnenheter ved fakultetet har overdimensjonerte studie-/forskningsadministrative staber.  
Arbeidsgruppen antar at de øvrige vurderingsmomentene (styring og ledelse, faglig utvikling, kvaliteten på administrative tjenester, og medarbeiderskap) kan bli berørt av en evt. overgang til en fellesadministrasjonsmodell. Men skulle man gått inn på en nærmere utredning av disse øvrige momentene, har arbeidsgruppen kommet til at man måtte drøftet og oppstilt en rekke antakelser grundig, og at erfaringer nok burde vært innhentet fra institutter og fakulteter som har valgt en fellesadministrasjonsløsning. Dette har ikke gruppen hatt kapasitet til, og vi har heller ikke funnet det formålstjenlig, sett i lys av at en fellesadministrasjon neppe vil bidra til å løse SAIs økonomiske problemer, som er utredningens utgangspunkt. 
 Likevel: Blant spørsmål og momenter arbeidsgruppen har diskutert, kan vi nevne:
· hvorvidt kvaliteten på administrative tjenester reduseres, som følge av lavere spesialisering på det SAI-spesifikke, eller om kvaliteten kan økes, som følge av at man i en større administrativ stab kan få økt spesialisering på studie- og forskningsadministrative oppgaver som sådan.
· hvorvidt samling i større og rene administrative enheter gir bedre muligheter for kompetanse- og karriereutvikling for administrativt personell
· hva erfaringer med administrativt ansattes forflytninger mellom enheter på for eksempel SV-fakultetet tilsier om hvor raskt man kommer inn i nye oppgaver, og hva implikasjonen av det er for kvalitet på administrative tjenester i en fellesadministrasjonsmodell
· hvorvidt og hvor mye den driftsmessige sårbarheten for midlertidig fravær reduseres av større administrative enheter
· hvordan en fellesadministrasjonsmodell vil kunne påvirke arbeidsmiljø og trivsel blant vitenskapelig og administrativt ansatte – altså et SAI med kun vitenskapelig ansatte og at administrativt ansatte forflyttes til en annen grunnenhet og til et rent administrativt miljø i fakultetsadministrasjonen. 
· om en fellesadministrasjonsmodell vil kunne medføre økte administrative oppgaver for vitenskapelig ansatte ved SAI, for eksempel i forbindelse med endringsprosesser ved instituttet.
[bookmark: _Toc231999000]Modell 4: Instituttet slås sammen med et annet institutt 
I denne modellen avvikles SAI som eget institutt, og sosialantropologi videreføres som et fagområde innenfor et institutt som omfatter flere fagområder. Hele det fusjonerte instituttets virksomhet organiseres gjennom én felles lederlinje, ett instituttstyre og en samlet administrativ organisering. Fagområdet sosialantropologi inngår dermed i det fusjonerte instituttets helhetlige struktur og får sin faglige aktivitet ivaretatt innenfor denne rammen.
Økonomisk vil en fusjonsmodell først og fremst gi økt robusthet for svingninger og svekkelser i inntektsgrunnlaget, blant annet ved at risikoen knyttet til studenttilstrømming og eksternfinansierte inntekter fordeles på et større faglig og økonomisk grunnlag – en gevinst som vanskelig lar seg tallfeste. Driftsmessig vil en fusjonsmodell i utgangspunktet gi samme begrensede og usikre økonomiske besparelse som en fellesadministrasjonsmodell. 
Også for kvalitet på administrative tjenester og medarbeiderperspektivet, legger vi for enkelthets skyld til grunn at en fusjonsmodell kan vurderes likt som fellesadministrasjonsmodellen, jf. forrige avsnitt. Det er imidlertid mulig at fusjonsmodellen vil gi en mer oversiktlig organisasjonsform enn en modell med fellesadministrasjon. Sistnevnte kan muligens fremstå som noe mer krevende å forstå, i hvert fall frem til organisasjonen får satt seg. 
Når det gjelder styring og ledelse, vil fusjonsmodellen gi bedre muligheter enn modell 2 og 3 til å tilfredsstille gjeldende krav i administrasjons- og styringsreglementet. Et fusjonert institutt vil også forventes å være i stand til å gjøre og gjennomføre krevende prioriteringsløsninger. For at prioriteringer ikke skal gå i disfavør av sosialantropologi som fagfelt, eller for å unngå uro for at det skal skje, kan et nytt institutt muligens trenge regler som sikrer sosialantropologer en plass i ledelsen og styret av instituttet, som ved ISS etter sammenslåingen av sosiologi og samfunnsgeografi – muligens også en avtale som setter et nedre tall på antall sosialantropologer i vitenskapelige stillinger. 
Når det gjelder faglig utvikling, vil man i en fusjonsmodell på sikt kunne frigjøre noe av den kapasiteten hos vitenskapelig stab som i modellene 2 og 3 bindes opp til å fylle et institutts lederverv og -oppgaver. Men åpenbart ikke alt, ettersom sosialantropologer forutsettes å inngå i det fusjonerte instituttets ledelse og styre og siden både en faggruppe og sosialantropologiske studieprogrammer trenger ledelse. En viss kapasitet vil likevel frigjøres til forskning og undervisning. 
Når det gjelder medarbeiderperspektivet, vil arbeidsgruppen anta at en fusjon vil kunne ha betydning for opplevelsen av faglig identitet. Organisatoriske endringer kan som kjent medføre økt usikkerhet knyttet til roller, tilhørighet og fremtidig arbeidssituasjon, og kan ha negativ påvirkning på arbeidsmiljø og motivasjon, særlig dersom prosessene ikke håndteres godt[footnoteRef:10]. Hvorvidt en fusjon oppleves som en mulighet for faglig utvikling eller som en form for marginalisering, antas å henge sammen med ansattes situasjonsforståelse i begge miljøer, samt hvilke reelle muligheter som gis for faglig autonomi og innflytelse for sosialantropologi i den nye organisasjonen. En sammenslåing vil åpenbart kreve betydelig oppmerksomhet, ledelseskapasitet og innsats fra både faglig og administrativt ansatte i en overgangsperiode. En evt. senere og konkret utredning av sammenslåing, bør trekke på erfaringer blant annet fra ISS på SV-fakultetet og flere institutter på HF-fakultetet på UiO. [10:  https://noa.stami.no/arbeidsmiljofaktorer/organisatoriske-endringer/] 

 Arbeidsgruppen har ut over dette ikke funnet grunn til, og har heller ikke den rette kompetansen til å gå nærmere inn på, hvordan en sammenslåingsmodell eventuelt bør iverksettes. Vi kan overordnet sett nevne at en vellykket innlemming av ett institutt i et annet trolig forutsetter (1) at fakultetet dekker økonomiske transaksjonskostnader knyttet til selve fusjonen, for eksempel til forsterket administrativ støtte i overgangsfasen og kostnader forbundet med evt. relokalisering.  En vellykket innlemming kan muligens også forutsette (2) en form for kompensasjonsordning, som at fakultetet sletter hele eller deler av det akkumulerte merforbruket SAI har med seg inn i den nye enheten. 
Det vil kreve videre utredningsarbeid å beregne økonomiske konsekvenser og utvikle langsiktige prognoser for et sammenslått institutt. De fremskrevne prognosene for perioden etter 2030 er basert på videreføring av dagens basistildeling fra fakultetet. En innlemming av SAI i et annet institutt kan gjøre det nødvendig å etablere nye forutsetninger for fakultetets fordelingsmodell. 
En eventuell fusjonsprosess bør videre ledsages av en systematisk risiko- og sårbarhetsanalyse for å identifisere sentrale risikofaktorer og mulige avbøtende tiltak. Arbeidsgruppen har ikke gått nærmere inn på vurderinger knyttet til faser og forutsetninger for en slik prosess, men legger til grunn at videre arbeid må ta utgangspunkt i statens rammeverk for omstilling.
[bookmark: _Toc231999001] Konklusjon og anbefaling
Sosialantropologisk institutt er i alvorlig økonomisk ubalanse på grunn av et misforhold mellom kostnadsnivå knyttet til fast vitenskapelig bemanning og instituttets inntektsgrunnlag. De økonomiske problemene kan delvis føres tilbake til konkrete beslutninger i en periode med større økonomisk handlingsrom, kombinert med for optimistiske forutsetninger om fremtidige inntekter. Samtidig viser gjennomgangen at små enheter, som SAI, kan ha særskilte utfordringer knyttet til robusthet, styringskapasitet og evne til å håndtere svingninger i rammebetingelser. 
Arbeidsgruppen anbefaler ikke nedlegging eller oppskalering, og heller ikke en løsning med fellesadministrasjon, sistnevnte fordi det ikke adresserer instituttets hovedutfordringer. 
Tilbake står to modeller, som begge vil bevare sosialantropologi som akademisk disiplin ved fakultetet uten å belaste fakultetet økonomisk ut over det som allerede er forutsatt, altså et midlertidig fritak fra ansettelse i måltalsstillinger.
Den ene modellen, i rapporten kalt Videreføring med tilpasning, innebærer gjennomføring av vedtatt langtidsplan, som forutsatt midlertidig fritak fra ansettelse i målstillinger vil bringe instituttet i økonomisk balanse innenfor planperioden. Langtidsplanen innebærer reduksjon i bemanning i kommende år. Arbeidsgruppen mener ansettelser i måltallsstillinger trolig kan fases inn noe tidligere enn forutsatt i langtidsplanen. 
Den andre modellen er sammenslåing med en annen grunnenhet. Hvordan en fusjonsmodell kan se ut og hvordan den evt. bør iverksettes, er spørsmål som krever nærmere utredning.
Arbeidsgruppen deler seg i to i synet på hvordan disse to modellene bør kombineres. 
Medlemmene Kolshus, Gakkestad og Herstad, mener dagens langtidsplan og SAIs nyere, pågående og planlagte utviklingsarbeid bør få virke i ca. fire år før det tas stilling til om og hvordan en fusjonsmodell bør utredes.  Tiltakene som er eller er i ferd med å bli satt ut i livet bør gis reell mulighet til å virke, vurderes og justeres. Vissheten om at det pågår en parallell prosess vil gjøre at inn- og gjennomføringsarbeidet får et preg av midlertidighet, og dermed blir det også rasjonelt å ikke investere altfor mye i at det lykkes, slik at utfallet blir en selvoppfyllende forventning om at det ikke nytter. 
En del av forbedringene som har funnet sted vil riktignok nominelt være uavhengig av tidshorisonten for vurderingen. Det løpende arbeidet med studieporteføljen og implementeringen av reviderte programmer vil for eksempel være uberørt. Det kan også argumenteres for at den langt mer systematiske tilnærmingen til søknadsutvikling og søknadsprosesser, som virkeliggjør det denne arbeidsgruppen har vurdert som “et reelt potensial for å opprettholde og videreutvikle eksternfinansiert virksomhet”, er upåvirket av hvilken prosess som velges. Med en fireårs forbedringshorisont vil det imidlertid være en helt annen realitet i utsiktene til at tilslag på prosjektsøknader vil øke sannsynligheten for instituttets videreføring. For mange vil dette i seg selv kunne være motiverende.
En lengre tidshorisont vil også gi det betydelige arbeidet som er nedlagt i å gjøre SAI til et bedre sted å være for alle ansatte tid til å utvikle seg organisk, slik at instituttet kan utnytte sin begrensede størrelse og bli et fellesskapsprosjekt der det utvilsomt er slik at helheten er større enn summen av delene.
Medlemmene Askim, Kjos, Monsen, Nielsen og Waaktaar mener at fakultetet bør utrede en fusjonsmodell og mulige sammenslåingsalternativer parallelt med at dagens langtidsplan og SAIs pågående utviklingsarbeid får virke.  En utredning av sammenslåing bør omfatte vurdering av aktuelle vertsenheter, faglige og organisatoriske konsekvenser, økonomiske forutsetninger og gjennomføringsrisiko. En sammenslåing vil være inngripende i forhold til eksisterende struktur, miljø og samarbeidsformer. Utredningen må derfor sikre medvirkning fra ansatte og tillitsvalgte, tydelig informasjon og en strukturert prosess. En sammenslåing vil kunne påføre fakultetet/fellesskapet en engangsbelastning, forutsatt en form av sletting av evt. resterende merforbruk på implementeringstidspunktet. Det vil også ventelig kreves en kompensasjon for direkte implementeringskostnader.




[bookmark: _Toc231999002]Vedlegg 1: Detaljer om studieporteføljen ved SAI
Dette vedlegget gir en samlet gjennomgang av studieporteføljen ved instituttet. Først presenteres utviklingen i antall studieplasser, etterfulgt av et nærmere blikk på rekrutteringsgrunnlaget gjennom førstevalgssøkere per studieplass. Deretter belyses poenggrenser ved opptak som uttrykk for konkurranse og opptakskvalitet. Videre omtales oppfyllingsgrad og studiepoengproduksjon som indikatorer på henholdsvis studenttilstrømning og progresjon. Vedlegget tar også for seg gjennomføring på normert tid, før det avsluttes med en vurdering av forholdet mellom studenttall og undervisningsressurser.
Vedlegget tar ikke for seg totalt avlagte studiepoeng avlagt ved SAI, kun de som er avlagt av programstudenter ved SAI. Studiepoeng avlagt av studenter som kommer fra andre programmer, slik som frie-emner, 40-gruppe studenter og innreisende utvekslingsstudenter, er ikke tatt hensyn til. SAI har en undervisningsportefølje som også er åpen for andre programstudenter. En total økning i studiepoengproduksjon, uavhengig av programtilhørighet, vil kunne gi økt bevilgning, og bør derfor tas hensyn til ved gjennomgang av studiepoengsproduksjon.[footnoteRef:11] [11:  Jamfør ny fordelingsmodell på fakultetet: https://www.uio.no/for-ansatte/enhetssider/sv/aktuelt/leder/2025/ny-fordelingsmodell-pa-fakultetet-.html (besløkt 9.6.2026). ] 

Antall studieplasser
Antall studieplasser ved Sosialantropologisk institutt har i perioden 2021–2025 ligget relativt stabilt på både BA og MA-nivå.
Bachelorprogrammet i sosialantropologi er det fjerde største ved fakultetet målt i antall studieplasser – med 91 studieplasser. Til sammenlikning ligger psykologi høyest ved fakultetet med 174 studieplasser, etterfulgt av statsvitenskap med 149. Fakultetets minste bachelorprogram er økonomi og datavitenskap med 25 studieplasser, etterfulgt av samfunnsgeografi og Utviklingsstudier og bærekraft, begge med 50 studieplasser (se figur under). 
[image: ]Figur V1.1a Antall studieplasser på SV-fakultetet, bachelor 
Masterprogrammet i Social Anthropology er med 50 studieplasser fjerde størst av ti masterprogrammer ved SV-fakultetet. Her ligger statsvitenskap høyest med 110 studieplasser, etterfulgt av Economics med 77 og psykologi med 70. De minste programmene er Society, Science and Technology in Europe med 10 studieplasser, samt Teknologi, innovasjon og kunnskap og Peace and Conflict Studies med 20 studieplasser hver (se figur under).

Figur V1.1b Antall studieplasser på SV-fakultetet, master
Antall førstevalgssøkere per studieplass
Antall førstevalgssøkere per studieplass angir forholdet mellom antall søkere som har studieprogrammet som førsteprioritet og tilgjengelige studieplasser, og brukes som indikator på rekrutteringsgrunnlag og etterspørsel. I perioden 2021–2025 har denne indikatoren vist en fallende utvikling for bachelor i sosialantropologi, fra 1,46 søkere per plass i 2021 til 1,26 i 2025. Dette er det laveste nivået blant bachelorprogrammene ved SV-fakultetet (se figur under). Søkertallene for 2026, som ikke vises i figuren, er på nivå med året før: 1,2 førstevalgssøkere per studieplass til bachelor i sosialantropologi. 

Figur V1.2a: Førstevalgssøkere per studieplass på SV-fakultetet, bachelor 
Også på masternivå ligger Social Anthropology lavest på fakultetet, med 1,7 søkere per studieplass i 2025 (se figur under).
[image: ] 
Figur V1.2b: Førstevalgssøkere per studieplass på SV-fakultetet, master
Poenggrenser ved opptak
Poenggrensene ved opptak gir uttrykk for opptakskvalitet og konkurranse om studieplassene. Ved opptak til bachelor i sosialantropologi har poenggrensen i førstegangsvitnemålskvoten falt fra 42,9 poeng i 2021 til 36,8 poeng i 2025, som er lavest ved fakultetet (se figur under). 
[image: ]
Figur V1.3a: Poenggrenser ved opptak på SV-fakultetet, bachelor
På masternivå baseres opptaket på karaktergjennomsnitt fra bachelorgrad (skala 0–5). I 2025 lå opptakskravet for Social Anthropology på 2,89, nest lavest blant fakultetets masterprogrammer (se figur under).

Figur V1.3b: Poenggrenser ved opptak på SV-fakultetet, master
Oppfyllingsgrad: Hvor mange prosent av opptaksrammen begynner på studiet
Oppfyllingsgrad viser hvor stor andel av opptaksrammen som faktisk starter på studiet ved semesterregistrering første semester. Indikatoren brukes for å vurdere samsvaret mellom opptakskapasitet og faktisk studenttilstrømning. I 2025 hadde bachelorprogrammet i sosialantropologi en oppfyllingsgrad på 101,1 prosent, nest lavest ved fakultetet (se figur under). 
[image: ]
Figur V4.4a: Oppfyllingsgrad av opptaksrammen SV-fakultetet, bachelor 

Masterprogrammet i Social Anthropology hadde i 2025 en oppfyllingsgrad på 74 prosent, noe som innebærer at en betydelig andel av studieplassene ikke ble fylt ved studiestart; dette er lavest på fakultetet (se figur under). Oppfyllingsgraden på master i Social Anthropology har vært gjennomgående lav i hele perioden 2021–2025.

Figur V4.4b: Oppfyllingsgrad av opptaksrammen SV-fakultetet, master
Studiepoengproduksjon per student (heltidsekvivalent)
Studiepoengproduksjon per student måles som heltidsekvivalent, der én heltidsekvivalent tilsvarer 60 avlagte studiepoeng per student per år. Indikatoren gir et samlet mål på gjennomsnittlig progresjon og har direkte betydning for institusjonens finansiering. 
For bachelor i sosialantropologi var studiepoengproduksjonen i 2025 44,18 studiepoeng per student, nest lavest ved fakultetet (se figur under). Med unntak av årene 2021 og 2024 hvor det var noe høyere, har studiepoengproduksjonen ligget på omtrent dette nivået i femårsperioden. 
[image: ]
Figur V1.5a: Studiepoengproduksjon per student på SV-fakultetet, bachelor
For masterprogrammet var produksjonen 46,22 studiepoeng, noe som plasserer det omtrent midt på av fakultetets masterprogrammer (se figur under). I femårsperioden er dette den nest høyeste studiepoengproduksjonen for SAI, med unntak av 2024 som lå enda noe høyere. 

[image: ]
Figur V1.5b: Studiepoengproduksjon per student på SV-fakultetet, master

Antall fullførte på normert tid 
Gjennomføring på normert tid viser andelen studenter som fullfører graden innen normert studietid, det vil si tre år for bachelor og to år for master. Indikatoren fanger opp samlet effekt av opptak, progresjon og frafall. 
For bachelor i sosialantropologi var gjennomføringsgraden 35,6 prosent for kullet som startet i 2022, betydelig under fakultetets gjennomsnitt (se figur under).

Figur V1.6a: Gjennomføring på normert tid på SV-fakultetet, bachelor

For masterprogrammet har gjennomføringen vært lav for kullene 2020 og 2021, men viser en tydelig forbedring for kullene fra 2022 og 2023. For kull 2023 lå gjennomføringsgraden på 59,4 prosent, litt over fakultetssnittet (se figur under). 

Figur V1.6b: Gjennomføring på normert tid på SV-fakultetet, master
Studenter per vektet undervisningsårsverk
Studenter per vektet undervisningsårsverk viser forholdet mellom antall studenter og undervisningsrelaterte årsverk, justert for stillingskategori og undervisningsandel, og brukes som indikator på undervisningstetthet. I 2025 hadde Sosialantropologisk institutt 21,3 studenter per vektet undervisningsårsverk, nest lavest ved fakultetet (se figur under). 

Figur V1.7: Studenter per vektet undervisningsårsverk per institutt på SV-fakultetet 

Studiepoengsproduksjon som gir uttelling i fordelingsmodellen
Avlagte 60-studiepoengsenheter inngår i resultatelementet i fakultetets fordelingsmodell. Det er “antall avlagte studiepoeng fordelt på programmet som emnet tilhører” som gir uttelling. SAI får uttelling for alle studenter som avlegger studiepoeng på enmer de “eier”. Nedenfor er en oversikt som viser antall studiepoeng som har gitt uttelling i tildelingen til SAI i perioden 2010-2025. 

Figur V1.8 Studiepoengproduksjon (avlagte 60-studiepoengsenheter)

Antall registrerte studenter ved SAI[footnoteRef:12] [12:  DBHs definisjon av rapporten: 
Dette er samtlige registrerte studenter ved institusjonen. Studentene må ha registrert seg og betalt semesteravgift for rapporteringssemesteret. Når en student har en utdanningsplan, skal denne være bekreftet før studenten er å betrakte som registrert student. Personer i doktorgradsprogrammer inkluderes ikke i denne tabellen.
I rapporten telles en student med på kun ett enkelt program (programmet som er markert som «hovedprogram» for vedkommende) innenfor hver institusjon. Tabellen gir dermed en korrekt hodestatistikk på institusjonsnivå. Studenter som er registrert på mer enn én institusjon innenfor samme semester vil telle med flere ganger.
I DBH opereres det med to studentkategorier: Studenter (S) og Personer uten studierett (P). Se nærmere beskrivelse av disse lenger nede i variabellisten.
For registrerte studenter på studieprogram som er organisert i et samarbeid med annen utdanningsinstitusjon, er det institusjonen hvor studenten er registrert som skal rapportere studentene.
] 

Figuren nedenfor viser alle registrerte studenter ved SAI. 

Figur V1.9 Registrerte studenter 


[bookmark: _Toc231999003]Vedlegg 2: Institutter ved UiO etter størrelse
Institutter ved UiO etter størrelse, målt med årsverk fast ansatte i undervisnings- og forskerstillinger, 2025
	
	Årsverk 

	Nordisk institutt for sjørett
	8

	Institutt for oral biologi
	11,01

	Institutt for kriminologi og rettssosiologi
	13

	Institutt for teknologisystemer
	14,80

	Økonomisk institutt
	15,20

	Sosialantropologisk institutt
	16

	Institutt for teoretisk astrofysikk
	17,75

	Institutt for medier og kommunikasjon
	19,60

	Institutt for musikkvitenskap
	21,60

	Institutt for privatrett
	28,70

	Institutt for spesialpedagogikk
	33,10

	Institutt for offentlig rett
	33,50

	Farmasøytisk institutt
	33,60

	Kjemisk institutt
	34

	Institutt for sosiologi og samfunnsgeografi
	34,50

	Institutt for statsvitenskap
	34,90

	Institutt for pedagogikk
	35,90

	Institutt for klinisk odontologi
	39,30

	Institutt for arkeologi, konservering og historiske studier
	43,60

	Institutt for kulturstudier og orientalske språk
	44,60

	Matematisk institutt
	45,60

	Institutt for lærerutdanning og skoleforskning
	53,70

	Fysisk institutt
	56,15

	Institutt for biovitenskap
	56,25

	Institutt for geofag
	57,20

	Institutt for litteratur, områdestudier og europeiske språk
	57,30

	Institutt for lingvistiske og nordiske studier
	59

	Institutt for filosofi, ide- og kunsthistoriske og klassiske språk
	59,39

	Institutt for helse og samfunn
	78,80

	Psykologisk institutt
	85,45

	Institutt for medisinske basalfag
	89,10

	Institutt for informatikk
	99,80

	Institutt for klinisk medisin
	104,25

	
	

	Kilde: DBH (21.5.2026): Ordinære stillinger; fast tilsatt; årsverk; undervisnings- og forskerstillinger (UN1); ikke ansatt på åremål; alle finansieringskilder (UiO). Sett bort fra sentre, administrasjon og museer.
	




[bookmark: _Toc231999004]Vedlegg 3: Eksternfinansiert aktivitet ved SAI
Eksternfinansiert aktivitet, Sosialantropologisk institutt
BOA-aktivitet (bidrags- og oppdragsaktivitet), eller eksternfinansiert aktivitet, vises i grafen under (Figur 1) som henholdsvis inntekter (oransje linje) og kontraktbeløp for nye prosjekter (blå linje)[footnoteRef:13]. Den oransje linjen viser BOA-inntekter aktivitet som faktiske regnskapsførte utgifter, dvs. påløpte kostnader for prosjekter og i praksis periodiserte inntekter. Her telles inntekter fra alle eksternfinansierte prosjekter med, også de som har kommet til ved at forskere tar med seg prosjekt fra en annen vertsinstitusjon. BOA-inntektene illustrerer når ansatte har brukt tid på prosjekt, og at det tar tid før innvilgete midler (blå linje) settes i aktivitet. Den blå viser BOA-aktivitet ut fra kontraktbeløp for nye prosjekter, registrert året prosjektet starter opp.[footnoteRef:14] Beløpet angir UiOs andel av prosjektbudsjettet som rammen for tildelingen (innvilget maksbeløp), som vil fordele seg over flere år fra prosjektoppstart. Ettersom inntektene avhenger av prosjektaktivitet og finansiørs godkjenning av påløpte kostnader etter rapportering, vil de ikke nødvendigvis realiseres i sin helhet. For EU-prosjekter vil også svingende valutakurs innebære at faktiske inntekter vil avvike fra budsjett. [13:  Kilde: Antall aktive og nye BOA-prosjekt (Tableau). Aktive prosjekter per 18.5.2026. I de tilfellene hvor UiO er koordinator og viderefordeler midler til andre parter er disse beløpene holdt utenfor. For prosjekter som er tildelt midler i andre valutaer enn NOK, blir kontraktbeløp oppdatert i løpet av prosjektet i henhold til policy for valutakurs- og risiko. I alle tilfeller er kontraktbeløpene manuelt registrert av prosjektøkonom.]  [14:  Prosjekter med oppstartsdato før Unit4 ble tatt i bruk er konvertert slik at kontraktbeløpet reflekterer andel av gjenstående beløp per april 2021. Beløpene for 2020 og 2021 inneholder både nye prosjekter som startet opp det året og restbeløp for pågående prosjekter.] 

[image: ]
Figur V3.1: Samlet BOA-aktivitet i millioner kroner, Sosialantropologisk institutt (2020-2025)
I tillegg til direkte inntekter genererer bevilgninger fra EU (og tidligere Norges Forskningsråd) betydelige ekstrainntekter i form av resultatbaserte omfordelingsmidler (RBO) fra UiO, på grunnlag av påløpte kostnader. Tidligere var RBO-satsene per omsatte krone 79 øre for EU-prosjekter, 7 øre for NFR-prosjekter og 5,8 øre for andre BOA-prosjekter. I oktober 2024 vedtok UiO en justert fordelingsmodell, der kun insentivene for EU-prosjekter er beholdt og med en lavere sats (47 øre). Fordelingen baserer seg på et gjennomsnitt av resultater for de tre siste avsluttede regnskapsår. Resultatindikatorene ligger i basisdelen av økonomien. 
Noen bevilgninger genererer også toppforskningsstøtte fra UiO,[footnoteRef:15] som premierer de som lykkes med EU-prosjekter og andre større prosjekter/senterbevilgninger. Som eier av et ERC-prosjekt vil et institutt motta toppforskningsstøtte på 400.000 kr årlig i prosjektets levetid (fra oktober 2024).  [15:  I hht. UiOs nye fordelingsmodell (vedtatt oktober 2024) gis toppforskningsstøtte på 400.000 kr til ERC-prosjekter, 600.000/900.000 kr til EU-koordinatorprosjekter og 2 mill. kr til SFF/SFI/FME.] 

[image: ]SAI har de siste årene hentet inn mest inntekter fra Forskningsrådet (se Figur V3.2), som står for 61% av inntektene (55 mill. kr). EU står for 32% av inntektene med 29 mill. kroner i perioden, mens øvrige kilder utgjør 6 mill. kr (7%). 
Figur V3.2: BOA-inntekter fordelt på finansieringskilde, Sosialantropologisk institutt (2020-2025)
Forskningsrådet
Søknadsaktiviteten til Forskningsrådet er illustrert i Figur V3.3. Nedgangen i søknader følger en nasjonal trend, etter at Forskningsrådet gikk gjennom store endringer i 2022 som innebar reduserte tildelingsrammer, frys i utlysninger, og innføring av åpen frist og karantene for FRIPRO-søknader. Søknadsaktiviteten har tatt seg noe opp i likhet med resten av fakultetet, med en (svak) positiv trend fra bunnivået 2023, da det var lite å søke på. 
I starten av perioden utarbeidet SAI en søknad om Senter for fremragende forskning (SFF), som kom videre til trinn to.[footnoteRef:16] Søknaden la beslag på mye ressurser og kapasitet opp mot fristene i trinn 1 (18.11.2020), trinn 2 (20.10.2021), og forberedelse av intervju med vitenskapelig komité i mai 2022. Avslaget kom i september 2022. SAI utarbeidet ikke en ny SFF-søknad i den pågående runden (SFF VI) med frist 12.11.2025 (trinn 1).  [16:  Denne søknaden ligger ikke i datagrunnlaget fra Tableau (Figur 3).] 

	[image: ]

	Figur V3.3: (1) Søknader til Forskningsrådet med status og (2) tildelt beløp fordelt på kategorier. 



Tilslagsprosenten er ganske lik for SAI som for SV og UiO, med noe variasjon fra år til år. Flere av de fire innvilgete prosjektene i 2020 er såkalt «koordinerings- og støtteaktivitet» (ikke forskerprosjekter), som ikke innebærer store inntekter. Det er sendt til sammen 25 søknader om FRIPRO forskerprosjekt i perioden 2019-2025. Av disse har fire fått tilslag, noe som gir en suksessrate på 20%. SAI har søkt på få tematiske utlysninger, men det ble sendt to i 2025 (klima/samisk) som begge fikk avslag. Tilslagsprosenten for Forskningsrådet ved SV for samme periode var 23%. 
Når det gjelder inntekter fra Forskningsrådet (Figur V3.4), fikk SAI flere nye prosjekter med oppstart i 2020 og 2021. Dette inkluderer tre større prosjekter med tildelinger på ca. 9-13 mill. hver: FRIPRO-prosjektene Shrinking the Planet (2020-27) og Epitraces (2021-27), samt et tematisk prosjekt innenfor utlysningen Velferd og utdanning, Private Lives (2020-25). Prosjektet som ble innvilget i 2024 er RURALEX, med finansiering på 3,9 mill. kr fra FRIPRO. Dette er et nordisk samarbeidsprosjekt innenfor HERA-CHANCE (Crisis – Perspectives from the Humanities). Blant de andre innvilgete prosjektene er det en nærings-ph.d. og et Arctic Field Grant. Figur 4 viser en større tildeling på 10 mill. kr i 2021 (blå linje). Dette er et INTPART-prosjekt, som har til hensikt å skape varige internasjonale partnerskap for fremragende utdanning og forskning. Tildelingen dekker kun driftsmidler og hadde en søknadsramme på 10 mill. kr. Det er imidlertid svært lite sannsynlig at disse midlene realiseres i sin helhet. Inntektene fra Forskningsrådet (oransje linje) inkluderer også et FRIPRO-prosjekt (Unge forskertalenter) Container Ships (2018-24) med en samlet bevilgning på 10,4 mill. kr, som ble innvilget før perioden som vises i Figur V3.3. 
Per mai 2026 har SAI 7 prosjekter til vurdering, av disse er tre FRIPRO-prosjekter (et tidlig karriere, to erfarne forskere) og fire tematiske prosjekter (et tidlig karriere, tre erfarne forskere) som ble sendt til fristene i mai/juni innenfor fire ulike utlysninger (global helse og utvikling, kulturens samfunnsbetydning, oppfølging av Sannhets- og forsoningskommisjonen, forskning for fremtidens kompetanse, utdanning og arbeidsliv).    
[image: ]Figur V3.4: Forskningsrådet: BOA-aktivitet i mill. kroner, Sosialantropologisk institutt (2020-2025)
EUs rammeprogram for forskning og innovasjon
For EU ligger søknadsnivået ganske jevnt over tid med rundt fire søknader sendt hvert år (Figur V3.5). De siste årene har SAI fått to tilslag på MSCA (begge i 2024), og i tillegg ERC-prosjektet AMBER (2023), som ikke synes i figuren.[footnoteRef:17]  [17:  Prosjektleder ble ansatt på SAI like etter at ERC-søknaden var innsendt fra en annen institusjon, og var ansatt da søknaden gikk til steg 2. Men ettersom man ikke kan endre vertsinstitusjon etter at søknaden er innsendt i EU-portalen, fremkommer den ikke i UiOs Tableau-rapport.] 

ERC-prosjektene er de frieste og mest inntektsbringende typene prosjekt fra EU, med en ramme på 1,5-2,5 mill. euro over fem år. ERC-tildelinger gir store utslag på inntektssiden, og står bak toppene i Figur V3.6. De siste årene har fire SAI-forskere søkt ERC til sammen 8 ganger, og fått tilslag på to Starting Grants: Ports (2019-25) og AMBER (2023-28). Suksessraten for ERC Grants på SAI er 25%, som er litt under fakultetet som helhet (29%). Dette er uansett en høy tilslagsprosent både i nasjonal og internasjonal sammenheng. Prosjektlederen for Ports søkte i tillegg et ERC Proof of Concept, som har til hensikt å tilrettelegge for samfunnsmessig innovasjon av forskningsresultater finansiert av ERC, uten hell. Instituttet har ingen EU-søknader inne til vurdering per mai 2026, men det foreligger planer om en søknad til høstens ERC Advanced Grant-frist, samt til vinterens ERC Consolidator Grant-frist.  
SAI har fra 2020 vært med som partner i fem konsortier som har søkt tematiske EU-utlysninger: tre forsknings- og to innovasjonsprosjekter. Ingen av disse har vunnet gjennom.
Bak tallene i Figur 5 ligger det flest søknader til MSCA, med til sammen 12 Postdoctoral Fellowship-søknader i perioden. Dette er prosjekter der man rekrutterer sterke internasjonale kandidater til en toårig ansettelse som postdoktor/forsker. SAI har lykkes med et slikt prosjekt, INMATTER (2025-27), som gir en suksessrate på 8,3%. Kontraktbeløpet er på 2,9 mill. kr. Til sammen sendte SV-fakultetet 59 MSCA-PF-søknader i perioden 2019-2025, som betyr at SAI står for 20% av alle MSCA-PF-søknader sendt fra fakultetet, selv om de utgjør en betydelig mindre andel av vitenskapelig stab. SAI var tidlig aktiv innenfor denne typen søknader, og går vi tilbake til 2017, ser vi at instituttet står for 26% av fakultetets MSCA-PF-søknader over tid. 
SAI har også vært med som partner i tre søknader om MSCA doktorgradsnettverk (MSCA-DN), som er internasjonale prosjekter som rekrutterer stipendiater for å følge et felles forsknings- og utdanningsprogram. To av disse søknadene har fått avslag, men i 2024 lykkes HEALENAE på andre forsøk og fikk finansiering med en ramme på 9,6 mill. kr til å rekruttere tre stipendiater. Dette er et ressurskrevende prosjekt administrativt, ettersom nettverket innebærer at kandidatene skal få en doktorgrad fra to institusjoner i ulike land (Joint Doctorate, i motsetning til standard MSCA-DN-prosjekter der stipendiater tas opp på et lokalt ph.d.-program). SAI var tidligere partner i et tilsvarende prosjekt (Anthusia, 2018-22), som HEALENAE bygger videre på. 
MSCA-prosjekter genererer i likhet med andre EU-prosjekter ekstrainntekter, men i motsetning til ERC, er inntektssiden mer begrenset da disse budsjetteres på en annen måte. Rundsum-bevilgningen fra EU innebærer at mye av inntektene går direkte ut igjen til lønnsmidler, og ph.d.-ansettelser på et MSCA-DN krever i tillegg noe egenandel for å nå opp til norsk lønnsnivå. Rundsummen inneholder betydelige driftsmidler og overhead, men hvor stor prosentandel som tilfaller partnerne vs. koordinator avtales mellom partene i konsortiet. 
EU-bevilgninger genererer, som nevnt innledningsvis, viktige ekstrainntekter til vertsenheten i form av at de gir uttelling i UiOs fordelingsmodell (47 øre per omsatte EU-krone) og toppforskningsstøtte. Disse er ikke synlige i tallgrunnlaget, men gir inntekter til basis. For direkte inntekter på EU-prosjekter (Figur 6) ser vi en svak positiv trend på SAI. 
	[image: ]

	Figur V3.5: (1) EU-søknader med status og (2) tildelt beløp i euro, fordelt på kategorier. Merk at figuren ikke har med ERC-prosjektet AMBER, som ble søkt og innvilget i 2022.



[image: ]Figur V3.6: EU: BOA-aktivitet i millioner kroner, Sosialantropologisk institutt (2020-2025)
Øvrig BOA og UiO-interne satsinger
Andre BOA-inntekter (Figur V3.7) inkluderer oppdragsprosjekter fra departementer og forskningsprosjekter finansiert av andre enn Forskningsrådet og EU, for eksempel stiftelser. SAI fikk en stor tildeling til prosjektet AnthEM fra Direktoratet for utviklingssamarbeid NORAD i 2021, med en total ramme på 19,3 mill. kr. Etter viderefordeling til partnere ligger det 9 mill. kr. til SAI på dette prosjektet (2021-27). SAI har også fått 1,8 mill. kr til et prosjekt fra Stiftelsen Dam (Kronisk kunnskap, 2019-26) og 1,7 mill. kr fra svenske Formas som samarbeidspartner med Linköping Universitet i prosjektet Unpacking (2023-28). Utover dette kommer inntektene fra mindre tildelinger fra legater og stiftelser. 
I tillegg har SAI fått en større UiO-intern tildeling fra UiO:Energi og miljø til konvergensmiljøet Cargo Crime for perioden 2025-30. Dette er store tverrfaglige forskningsprosjekter som skal styrke samarbeidet på tvers av universitetet og bidra til økt synergi mellom forskere og relevante eksterne aktører, og er gjerne et springbrett til mer eksternfinansiert aktivitet. Prosjektet har en økonomisk ramme på 1 MNOK frie midler, samt 3 rekrutteringsstillinger med drift. 
[image: ]
Figur V3.7: Øvrig BOA-aktivitet i millioner kroner, Sosialantropologisk institutt (2020-2025)
Videre potensial og strategiske utviklingsmuligheter
Historikken viser at SAI har et betydelig potensial for videre inntjening og suksess innen eksternfinansiert forskning. Instituttet har dokumentert høy kvalitet og konkurranseevne ved å vinne frem i de mest prestisjefylte ordningene: to ERC Starting Grants, flere større FRIPRO-prosjekter og et MSCA doktorgradsnettverk. Disse prosjektene gir både faglig tyngde og institusjonell erfaring med store EU-prosjekter. Innenfor MSCA-PF er søknadsvolumet høyt, men foreløpig med begrenset gjennomslag. Suksessratene for ERC og FRIPRO ligger marginalt under fakultetet som helhet, og er høye både nasjonalt og internasjonalt. 
Forskningsrådet vil fortsatt være en viktig kilde for eksternfinansiering, men med strammere rammer, større uforutsigbarhet og svakere insentiver er det særlig ERC og øvrige EU-utlysninger som gir størst vekstpotensial. Andre kilder enn EU og Forskningsrådet kan være relevante for å spre risiko, bygge fagmiljøer og fungere som springbrett til nye søknader. MSCA-PF kan brukes målrettet for å rekruttere sterke internasjonale kandidater, forutsatt en fagstrategisk vurdering av potensielle kandidater i lys av instituttets overordnete portefølje og bemanning.
Ettersom SAI er et lite institutt, ligger risikoen først og fremst i antall søknader og størrelsen på enkeltprosjekter, ikke i kvaliteten på prosjektene. Satsing på relativt få, men store prosjekter innebærer sårbarhet dersom enkeltsøknader ikke får gjennomslag. Søknadsaktiviteten bør derfor holdes jevn og tilstrekkelig høy, særlig i EU og FRIPRO, for å sikre porteføljen over tid. Instituttets fremtidige inntjeningspotensial vurderes å ligge i økt treffsikkerhet i ordninger der SAI allerede har vist at de kan hevde seg godt, særlig ERC, FRIPRO og utvalgte tematiske NFR- og EU-utlysninger.

beløp i 1.000 kr

Budsjett 

2026

Prognose 

2027

Prognose 

2028

Prognose 

2029

Prognose 

2030

Inntekter -30 025 -31 284 -31 781 -32 306 -31 000

Personalkostnader 35 080 34 814 31 840 31 403 30 942

Driftskostnader 4 453 4 468 4 338 4 313 4 288

Investeringer 120 120 120 120 120

Resultat før nettobidrag og prosjektavslutning 9 628 8 119 4 517 3 530 4 350

Nettobidrag fra eksternfinansierte prosjekter -3 311 -7 000 -7 000 -7 000 -7 000

Prosjektavslutning 0 0 0 0 0

Overforbruk BOA 0 0 0 0 0

Isolert resultat 6 318 1 119 -2 483 -3 470 -2 650

Overført fra i fjor 9 985 16 303 17 421 14 938 11 469

Akkumulert resultat 16 303 17 421 14 938 11 469 8 818

beløp i 1.000 kr Budsjett 2026 Prognose 2027 Prognose 2028 Prognose 2029 Prognose 2030

Inntekter

-30 025 -31 284 -31 781 -32 306 -31 000

Personalkostnader

33 223 30 828 26 219 25 750 25 289

Driftskostnader

4 453 4 468 4 338 4 313 4 288

Investeringer

120 120 120 120 120

Resultat før nettobidrag og prosjektavslutning

7 771 4 132 -1 104 -2 123 -1 303

Nettobidrag fra eksternfinansierte prosjekter

-3 311 -4 951 -4 337 -4 403 -4 514

Prosjektavslutning

Overforbruk BOA

Isolert resultat

4 461 -818 -5 441 -6 526 -5 817

Overført fra i fjor

10 586 15 047 14 228 8 787 2 262

Akkumulert resultat

15 047 14 228 8 787 2 262 -3 556

Smartnivå2

Budsjett 

2026

Prognose 

2027

Prognose 

2028

Prognose 

2029

Prognose 

2030

Prognose 

2031

Inntekter

-30 025 -31 284 -31 781 -32 306 -31 000 -31 000

Personalkostnader

33 223 30 828 26 219 25 750 25 289 30 942

Driftskostnader

4 453 4 468 4 338 4 313 4 288 4 288

Investeringer

120 120 120 120 120 120

Resultat før nettobidrag og prosjektavslutning

7 771 4 132 -1 104 -2 123 -1 303 4 350

Nettobidrag fra eksternfinansierte prosjekter

-3 311 -4 951 -4 337 -4 403 -4 514

-4 514

Prosjektavslutning

0

Overforbruk BOA

0

Isolert resultat

4 461 -818 -5 441 -6 526 -5 817 -164

Overført fra i fjor

10 586 15 047 14 228 8 787 2 262

-3 556

Akkumulert resultat

15 047 14 228 8 787 2 262 -3 556 -3 720

beløp i 1.000 kr Budsjett 2026 Prognose 2027 Prognose 2028 Prognose 2029 Prognose 2030

Inntekter

-30 025 -31 284 -31 781 -32 306 -31 000

Personalkostnader

35 080 34 814 31 840 31 403 30 942

Driftskostnader

4 453 4 468 4 338 4 313 4 288

Investeringer

120 120 120 120 120

Resultat før nettobidrag og prosjektavslutning

9 628 8 119 4 517 3 530 4 350

Nettobidrag fra eksternfinansierte prosjekter

-3 311 -4 951 -4 337 -4 403 -4 514

Prosjektavslutning

0 0 0 0 0

Overforbruk BOA

0 0 0 0 0

Isolert resultat

6 318 3 168 180 -873 -164

Overført fra i fjor

9 985 16 303 19 471 19 651 18 778

Akkumulert resultat

16 303 19 471 19 651 18 778 18 614

beløp i 1.000 kr Budsjett  2026 Prognose 2027 Prognose  2028 Prognose  2029 Prognose  2030

Prognose  

2031

Prognose  

2032

Prognose  

2033

Prognose  

2034

Inntekter -30 025 -31 284 -31 781 -32 306 -31 000 -31 000 -31 000 -31 000 -31 000

Personalkostnader 35 080 34 814 31 840 31 403 30 942 30 942 30 244 26 753 25 357

Driftskostnader 4 453 4 468 4 338 4 313 4 288 4 288 4 288 4 288 4 288

Investeringer 120 120 120 120 120 120 120 120 120

Resultat før nettobidrag og 

prosjektavslutning

9 628 8 119 4 517 3 530 4 350 4 350 3 652 161 -1 235

Nettobidrag fra prosjekter -3 311 -4 951 -4 337 -4 403 -4 514 -4 514 -4 514 -4 514 -4 514

Prosjektavslutning 0 0 0 0 0 0 0 0 0

Overforbruk BOA 0 0 0 0 0 0 0 0 0

Isolert resultat 6 318 3 168 180 -873 -164 -164 -862 -4 353 -5 749

Overført fra i fjor 9 985 16 303 19 471 19 651 18 778 18 614 18 450 17 587 13 235

Akkumulert resultat 16 303 19 471 19 651 18 778 18 614 18 450 17 587 13 235 7 486

beløp i 1.000 kr

Budsjett 

2026

Prognose 

2027

Prognose 

2028

Prognose 

2029

Prognose 

2030

Inntekter

-30 025 -31 284 -31 781 -32 306 -31 000

Personalkostnader

33 223 30 828 24 919 24 450 23 989

Driftskostnader

4 453 4 468 4 338 4 313 4 288

Investeringer

120 120 120 120 120

Resultat før nettobidrag og prosjektavslutning

7 771 4 132 -2 404 -3 423 -2 603

Nettobidrag fra eksternfinansierte prosjekter

-3 311 -4 951 -4 337 -4 403 -4 514

Prosjektavslutning

0 0 0 0 0

Overforbruk BOA

0 0 0 0 0

Isolert resultat

4 461 -818 -6 741 -7 826 -7 117

Overført fra i fjor 10 586 15 047 14 228 7 487 -338

Akkumulert resultat

15 047 14 228 7 487 -338 -7 456

beløp i 1.000 kr

Budsjett 

2026

Prognose 

2027

Prognose 

2028

Prognose 

2029

Prognose 

2030

Prognose 

2031

Prognose 

2032

Prognose 

2033

Prognose 

2034

Inntekter

-30 025 -31 284 -31 781 -32 306 -31 000

-31 000 -31 000 -31 000 -31 000

